Summary: Sipilän hallituskauden muutokset työelämän laeissa lisäsivät yrittäjistä reilun kolmasosan intoa palkata työntekijöitä.

Yrittäjille suunnatun kyselyn perusteella palkanalennukset eivät ole toivelistan kärkipäässä, kun kysytään kannusteita uusien työntekijöiden palkkaamiseen.
 Yrittäjiä kannustaisi eniten nykyistä laajempi mahdollisuus sopia työehdoista paikallisesti työpaikoilla. Näin arvioi 49 prosenttia vastaajista. Vastaajat saivat nimetä kyselyssä useamman vaihtoehdon.
 Työntekijöiden nykyistä alhaisempi palkkataso oli kyselyn häntäpäässä, kun yrittäjiltä kysyttiin, mikä kannustaisi heitä palkkaamaan uuden työntekijän. Tätä vaihtoehtoa tuki vain yhdeksän prosenttia vastaajista.
 Suomen Yrittäjien toimitusjohtaja  Mikael Pentikäinen  tulkitsee tulosta niin, että yrittäjät tavoittelevat paikallisessa sopimisessa joustavuutta työn tekemisen ehtoihin, mutta eivät niinkään palkka-alea.
 Palkkatuki ja irtisanomisen helpottaminen myös toivelistalla
 Liki yhtä suuri merkitys kuin paikallisella sopimisella olisi rahallisella tuella, esimerkiksi palkkatuki työntekijän palkkaamiseen (45 %). Kolmanneksi suosituin muutos olisi irtisanomisen helpottaminen (41 %).
 Näkemykset selviävät Suomen Yrittäjien joulukuussa teettämästä kyselystä pienten ja keskisuurten yritysten yrittäjille.
 Kysely tehtiin aikana, jolloin  teollisuudessa oli lyhyt lakko  ja sopimusneuvottelut kesken.
 Muistissa on myös  Postin lakon päättyminen  marraskuun lopulla. Postin työntekijät  arvostelivat työnantajaa halusta alentaa pakettilajittelijoiden palkkoja  työehtosopimusta vaihtamalla.
 Sipilän hallituksen lakimuutokset koki hyödyllisiksi reilu kolmannes
 Yrittäjien kyselyssä tiedusteltiin myös  Juha Sipilän  (kesk.) hallituksen työelämää koskevien lakimuutosten vaikutusta.
 Viime vaalikaudella työntekijän mahdollisen koeajan enimmäispituus pidennettiin neljästä kuukaudesta kuuteen kuukauteen. Koeajalla työntekijän irtisanominen on helpompaa kuin pitkään kestäneessä työsuhteessa.
 Lisäksi säädettiin, että määräaikaisen työsopimuksen saa tehdä pitkäaikaistyöttömän kanssa ilman erityistä perustetta. Työntekijän takaisinottovelvollisuutta lyhennettiin yhdeksästä kuukaudesta neljään kuukauteen, jos työsuhde on kestänyt alle 12 vuotta. Työntekijästä johtuvia irtisanomisperusteita helpotettiin pienissä yrityksissä.
 Seppo Suvela / Yle
 Sipilän hallituskauden muutokset työelämän laeissa ovat lisänneet yrittäjistä reilun kolmasosan halukkuutta palkata työntekijöitä.
 Eniten halukkuus palkata työntekijöitä lisääntyi kymmenen ja sitä suuremman työntekijämäärän yrityksissä sekä teollisuudessa.
 Sen sijaan liki puolet vastaajista oli sitä mieltä, etteivät Sipilän hallituksen työelämämuutokset lisänneet intoa palkata työntekijöitä.
 LUE LISÄÄ:
 Teknologiateollisuus ja Teollisuusliitto polkaisevat tänään käyntiin  uuden sovittelukierroksen työehdoista  – riitaa "vain" palkankorotuksista
 Postilakko päättyy, oppositio vaatii demariministereitä tilille Posti-jupakasta: "Vaikuttaa vähintäänkin sekavalta"
 PAU käynnistää lakot Postissa – syynä palkan alentaminen ja työehtojen muuttaminen

Palkka-ale ei yltänyt toivelistan kärkeen, kun yrittäjiltä kysyttiin tärkeimpiä kannusteita uusien työntekijöiden palkkaamiseen


Kansainväliset organisaatiot ja sopimukset

Kymmenet tuhannet siviilit pakenevat kohti Turkin rajaa Syyrian Idlibin maakunnasta ankarien pommitusten takia.
 Syyrian hallinto ja sen liittolainen Venäjä ovat  lisänneet pommitusten määrää  perjantaina, kertoo uutiskanava Al Jazeera.
 YK:n tarkkailijoiden mukaan yhden vuorokauden aikana pommituksia on paennut 18 000 ihmistä.
 Idlib on viimeinen kapinallisten pääosin hallitsema maakunta Syyriassa. Kapinallisten hallussa olevalla alueella arvioidaan oleskelevan noin kolme miljoonaa ihmistä. Suuri osa heistä on paennut maakuntaan muualta Syyriasta.
 Idlibia ja joitain sen lähialueita kontrolloi jihadistiryhmä Hayat Tahrir al-Sham. Syyrian hallinto on toistuvasti vannonut ottavansa alueen haltuunsa jihadisteilta.
 Osa paenneista ei ole syönyt moneen päivään
 Väkivaltaisuudet ovat kiihtyneet alueella maanantaista.
 – Joulukuun 16. päivänä alkaneiden ilmaiskujen ja kranaattitulen takia kymmenet tuhannet siviilit pakenevat Idlibin eteläosista pohjoiseen, sanoi YK:n humanitaaristen asioiden koordinointitoimisto OCHA tiedotteessa.
 Siviilien ahdinkoa lisää se, että polttoaineesta on puutetta ja tiet alueelta vaarallisia ilmaiskujen takia. YK:n mukaan ihmisiä on myös jäänyt jumiin alueelle.
 – Moni paenneista tarvitsee kiireellisesti humanitaarista apua, erityisesti suojaa, ruokaa ja talvivaatteita ja terveyspalveluita, OCHA kertoo.
 Ihmiset pakenevat pommituksia kohti Turkin-vastaista rajaa Syyriassa. Aaref Watad / AFP / Lehtikuva
 Osa väkivaltaisuuksia paenneista ei OCHA:n mukaan ole syönyt mitään moneen päivään.
 YK on vedonnut tilanteen rauhoittamisen puolesta. Tilanne on kiristynyt edelleen perjantaina. Syyrian hallinnon joukot ovat ottaneet yhteen aseistettujen joukkojen kanssa ja arviolta 80 ihmistä on kuollut molemmilta puolilta, sanoo sotaa tarkkaileva järjestö.
 Taistelut ovat keskittyneet Maarrat an-Numanin kaupunkiin Syyrian pohjoisosan Idlibin maakunnassa, kertoo Britanniasta käsin toimiva Syrian Observatory for Human Rights. Järjestön mukaan raskaasti aluetta pommittaneet Syyrian hallinnon joukot ovat saaneet haltuunsa yhdeksän kylää Idlibin ympärysalueilta.
 Venäjä ja Kiina torppasivat jatkoajan humanitaariselle avulle
 Venäjä ja Kiina ovat torpanneet YK:n turvallisuusneuvostossa veto-oikeudellaan päätöslauselman, joka olisi pidentänyt vuodella rajan yli toimitettavaa humanitaarista apua Syyriaan.
 Humanitaarista apua toimitetaan tällä hetkellä Syyriaan YK:n nimeämien tarkastuspisteiden kautta ilman Syyrian hallinnon muodollista lupaa. Järjestely on päättymässä 10. tammikuuta. Kolme turvallisuusneuvoston jäsenmaata ehdotti järjestelyn jatkamista vuodella, ja ehdotus sai 13 neuvoston jäsenmaata taakseen.
 Vetoa käyttäneen Venäjän mielestä järjestely on vanhentunut, sillä Syyrian hallinto on saanut jälleen hallintaansa valtaosan maasta.
 Venäjä on Syyrian läheinen liittolainen ja presidentti  Bashar al-Assadin  tärkeimpiä tukijoita.
 Lue myös :
 Yli 200 000 on joutunut pakenemaan Turkin hyökkäystä – Yle Koillis-Syyriassa: Telttaleirejä nousee ripeään tahtiin
 Venäjän presidentin Vladimir Putinin mukaan Turkki voi jatkaa operaatiotaan "turvallisuusvyöhykkeellä" Syyriassa – Venäjä ja  Turkki suunnittelevat yhteisiä partioita

Syyrian Idlibissä kymmenet tuhannet pakenevat pommituksia  – kymmeniä kuollut, osa ei pääse pakenemaan


Suuret työntekijäliitot haluaisivat vaihtaa nykyisen valtakunnansovittelijaan perustuvan järjestelmän niin sanotuista työmarkkinaviisaista koostuvaan sovittelijaryhmään, kertoo Lännen Median kysely.
 Useimmat merkittävät työnantajaliitot puolestaan kannattavat valtakunnansovittelijan roolin säilyttämistä nykyisellään.
 Lännen Media lähetti kyselyn kahdelletoista suurelle työmarkkinaliitolle, joista kuusi ammattiliittoa ja viisi työnantajaliittoa vastasi. Vain Teollisuusliitto ei vastannut kyselyyn.
 Työntekijäpuolella on halua kasvattaa sovittelijaryhmän kokoa. Joissain ammattiliitoissa yhden sovittelijan järjestelmän koetaan suosivan toista osapuolta.
 Työnantajaliitoista vain Kuntatyönantajat on avoin sovittelujärjestelmän muuttamiselle. Työnantajaliitoissa valtakunnansovittelijajärjestelmän haastaminen nähdään työntekijäliittojen pyrkimyksenä saada parempia työehtosopimuksia.

Lännen Media: Suuret työntekijäliitot vaihtaisivat valtakunnansovittelijan työmarkkinaviisaisiin, työnantajapuoli tyytyväinen nykyjärjestelmään


Summary: Joulun nettihakujen ja twiittien perusteella seksi kiinnostaa joulunpyhinä, ja samaa todistavat synnytystilastot.

Joulua ei vietetä vain keittiössä ruokapöydässä ja olohuoneessa joulukuusta ihaillen, vaan myös makuuhuoneessa, kertoo yhdysvaltalais-portugalilainen tutkimus.
 Sen mukaan joulu lisää kiinnostusta seksiin, ja yhdeksän kuukautta myöhemmin tuo kiinnostus näkyy kiireenä synnytyssairaaloissa.
 Syyskuu on kristityissa maissa keskimäärin yleisin syntymäkuukausi. Sitä on yleensä selitetty biologisilla syillä, mutta  Indianan yliopiston  ja Gulbenkianin tiedeinstituutin tutkijat löysivätkin keskeisen sosiaalisen syyn.
 Scientific Reports  -lehdessä julkaistua tutkimusta varten selvitettiin internetistä googlattujen ja Twitter-viestien sisältämien seksiin liittyvien sanojen määrää. Tutkijat kutsuvat aineistoa kollektiiviseksi alitajunnaksi.
 – Netin ja sosiaalisen median nousu antaa ensi kertaa mahdollisuuksia analysoida ihmisten mielentiloja ja käytöstä massiivisessa mitassa, sanoo professori  Luis Rocha .
 Ihmisten lisääntymiseen liittyvässä tutkimuksessa tätä mahdollisuutta ei ole ennen käytetty, Rocha kertoo.
 Tutkijoilla oli nettihakujen ja twiittien tuottamaa dataa 130 maasta vuosilta 2004–2014. Tulokset osoittavat, että kiinnostus seksiin kasvaa selvästi kunkin maan kulttuurisen pääjuhlan aikana.
 Muslimimaissa vaikuttaa eid-juhla
 Niissä maissa, joiden syntyvyystilastot olivat tutkijoiden käytössä, nettihakujen ja twiittien tulokset ovat pääosin samassa linjassa syyskuussa syntyvien lasten määrä kanssa.
 Juhlamielen vaikutuksesta kertoo myös se, että joulu plus yhdeksän kuukautta tuottaa paljon syntymäpäiviä vain enemmistöltään kristityissä maissa. Muslimienemmistöisissä maissa sama ilmiö näkyy yhdeksän kuukautta ramadanin päättävän eid-juhlan jälkeen.
 Aurinkokalenterin mukaan vietetty joulu on aina samassa paikassa, mutta kuukalenteriin perustuvan eidin ajankohta vaihtelee. Kiinnostus seksiin ja vauvojen määrä seuraa mukana, tutkimus osoitti.
 Lisätodistetta ilmiön kulttuurisidonnaisuudesta saatiin siitä, ettei tuloksiin vaikuttanut valtion sijainti maapallolla.
 Jos syynä olisivat maantieteen sanelemat muutokset päivänvalon määrässä tai lämpötilassa, niiden pitäisi näkyä tuloksessa. Niin ei ollut.
 Pohjoismaista Norja on trendin kärkipäässä
 Saadakseen enemmän tietoa, mikä seksissä juuri joulunpyhinä innostaa, tutkijat tekivät twiiteistä myös tunneanalyysin. Tiettyjen avainsanojen esiintyvyys osoitti, että onnellisuuden, turvallisuuden ja rauhallisuuden tuntemukset yleistyvät juhlapäivinä.
 Muinakin sellaisina päivinä, jolloin kollektiivinen mieliala on twiittien perusteella korkealla, netistä haetaan keskimääräistä enemmän seksiin liittyviä sisältöjä. Pääsiäinen ja yhdysvaltalaisten juhlima kiitospäivä eivät kuitenkaan jostakin syystä innosta samaan, eivätkä ne myöskään näy vauvoina.
 – Kenties ihmiset ovat motivoituneimpia kasvattamaan perhettään, kun juhla on sellainen, jossa painottuvat rakkaus ja lapset. Joulun aikanahan puhutaan paljon Jeesus-lapsesta ja pyhästä perheestä, pohdiskelee Rocha.
 Vaikka tutkijoilta puuttuivat syntymätilastot monista kehittyvistä maista, etenkin Afrikasta, he uskovat, että tulokset olisivat sielläkin yhdensuuntaisia.
 Länsimaiden korrelaatiokartta kertoo, että vahvimmillaan yhteys joulun, seksin googlailun ja siitä twiittailun sekä syyskuun vauvojen välillä on muun muassa Yhdysvalloissa, Australiassa ja Etelä-Afrikassa.
 Euroopan kartassa joulunpunaisimpina hehkuvat Saksan, Itävallan ja Sveitsin lisäksi Britannia ja Irlanti sekä Norja. Suomi on pinkki, kuten myös muun muassa Tanska ja Ranska. Pohjoismaista Ruotsi punertaa vähiten.
 Juttu on osa Ylen Uutis- ja ajankohtaistoiminnan tiedeuutisten joulukalenteria. Julkaisemme päivittäin tiedeuutisen, joka liittyy tähän vuodenaikaan – suoraan tai ainakin mutkan kautta. Viimeinen luukku aukeaa jouluaattona.
 Aiemmat luukut:
 20.  Jouluaattoilta kello 22 on monelle vuoden pahin hetki
 19.  Suu makeaksi joulukuusen neulasilla
 18.  Joulun jälkeen alkaa kwanzaa
 17.  Joulun henki näkyy vipinänä jouluihmisten aivokuvissa
 16.  Brittien savupiipuista laskeutui myös jotakin kamalampaa kuin joulupukki
 15.  Mikä saa jouluvalot säilytyksessä solmuun?
 14.  Tanskan kuuluisat joulukuuset kärsivät paljaista olkapäistä
 13. Yhdysvaltain joulupadat ovat kattiloita, ja nyt niiden kyljessä on älysiru
 12. Silmiesi väri saattaa vaikuttaa kaamosmasennukseen
 11.  Puistokävely saa somen käyttäjät yhtä hyvälle tuulelle kuin joulu
 10.  Kolme ihmistä on viettänyt joulun Kuun kupeessa
 9.  Piparkakkuhan on suorastaan terveystuote
 8.  Musiikin professorin tekemästä täydellisestä joululaulusta ei kumma kyllä tullut hittiä
 7. Vaikka Maa oli suuri lumipallo, merissä sinnitteli alkeellista elämää
 6.  Yli kolmasosa aikuisista toivoo, että voisi yhä uskoa joulupukkiin
 5.  Onko Betlehemin tähdelle tieteellinen selitys?
 4.  Yhdysvaltain joulu täyttää 480 vuotta
 3.  Kaikki lumihiutaleet eivät olekaan erilaisia
 2.  Mitä yhteistä on joulukuusella ja dinosauruksella?
 1.  Ystävän joululahjan paketoinnissa ei kannata olla turhan tarkka, neuvoo tutkimus

Joulu näkyy yhdeksän kuukauden päästä syysvauvoina


Summary: Vähän seksiä ja väkivaltaa voi olla, mutta emme arvostele Kiinan ideologiaa, sanoo Mika Kaurismäen elokuvan kiinalainen tuottaja.

Näyttelijät  Kari Väänänen  ja  Vesa-Matti Loiri  ryystävät ahvenkeittoa kiinalaisilla mausteilla pian valkokankaalla Pekingissä. Suomalaistähdet esittävät vanhuksia, jotka aluksi nyrpistelevät "limanuljaska"-pöperölle, jota kiinalainen yllätysvieras ryhtyy keittämään hiljaisessa lappilaiskylässä.
 Mika Kaurismäen  Mestari Cheng -elokuva odottaa Kiinan ensi-iltaansa tammikuussa kiinalaisena uutenavuotena, jolloin perinteisesti miljoonat ihmiset lähtevät yhdessä elokuviin.
 Kaurismäen elokuva on tehty suomalais-kiinalaisena yhteistyönä. Sen kolmen miljoonan euron budjetista kolmannes tulee Kiinasta. Suomalaiselle elokuvalle se on jo iso raha.
 Myös moni muu suomalainen elokuvantekijä pyrkii parhaillaan Kiinan markkinoille. Suomen ja Kiinan valtiot ovat neuvotelleet laajasta elokuva-alan yhteistyösopimuksesta, joka on allekirjoitusta vaille valmis.
 Iskeekö Kiinan sensuuri?  Miten Kiinan raha vaikuttaa elokuvien sisältöön? Ohjaaja Mika Kaurismäki ja elokuvakriitikko Kalle Kinnunen  Maailmanpolitiikan arkipäivää -ohjelmassa.
 Sensuuri ei huoleta
 Maailman suurimmaksi elokuvamarkkinaksi rynnistävä Kiina houkuttaa nyt, mutta jäävätkö elokuvantekijät Kiinan pehmeän vallan eli Kiinan imagon nostamisen pelinappuloiksi?
 Kiinaa johtava kommunistinen puolue määrää myös elokuva-alaa. Sensuurin alle joutuu väkivallan ja seksin lisäksi politiikka. Puoluetta tai valtiota ei saa arvostella.
 Kaurismäkeä Kiinan tunnettu sensuuri ei huoleta.
 – Meidän tarina oli niin simppeli. Ei ollut mitään sellaista, mihin sensuuri olisi voinut puuttua. Seksin ja väkivallan esittäminen valkokankaalla ei kiinnosta muutenkaan, Kaurismäki miettii.
 Mika Kaurismäellä on suunnitteilla uusia elokuvia yhteistyössä kiinalaisen tuotantoyhtiön kanssa. Mårten Lampén / Yle
 Lämminhenkisessä elokuvassa ei tosiaan löydy väkivaltaa. Seksiin vivahtaa vain nopeasti vilahtava suudelma elokuvan lopussa.
 Elokuvan juoni menee suurin piirtein näin: Lappilaiseen kylään saapuu kiinalaiskokki, jonka keitokset mullistavat kyläläisten elämän. Kokin keittolientä lusikoituaan kyläläisten vaivat verenpaineesta kuukautiskipuihin helpottavat.
 Kaurismäen mukaan  Hannu Oraviston  käsikirjoittamaa Mestari Chengiä suunniteltiin alun perin vain suomalaisyleisölle. Kiinalaiset tulivat mukaan vasta siinä vaiheessa, kun elokuvaan tarvittiin kiinalaisnäyttelijä. Samalla avautui tie Kiinan markkinoille.
 “Kun hallitus sanoo näin, se on suuri siunaus”
 Muun muassa Raattaman kylässä Kittilässä kuvattu rakkaustarina on saanut virallisen Kiinan suosion. Sen huomaa myös Helsingissä kulttuurikeskus Caisassa, missä Kiinan suurlähetystö järjesti lokakuussa Mestari Cheng -elokuvan näytöksen kutsuvieraille.
 Ohjaaja Kaurismäki kilistelee kuohuviinilaseja kiinalaisen yhteistyökumppaninsa  Chin-yi Yueh ’n kanssa ja asettuu vieraiden kuvattavaksi elokuvan mainosjulisteen eteen.
 Ohjaaja Mika Kaurismäki (keskellä), osatuottaja Chin-yi Yueh (ensimmäinen oikealta) ja muu tuotantotiimi juhlistivat Mestari Cheng -elokuvaa lokakuussa Helsingissä. Kirsi Crowley / Yle
 Yueh'n mukaan hänen tuotantoyhtiönsä oli etsinyt jo jonkin aikaa yhteistyökumppaneita Pohjoismaista. Hän kertoo, ettei tiennyt mitään Suomesta ennen kuin löysi Kaurismäen.
 – Me etsimme kumppaneita sieltä, mistä hallituksemme niitä haluaa, Yueh sanoo.
 Päätöksen yhteistyöstä sinetöi Kiinan viranomaisten innostus. Viranomaisilta tuli kirjallinen viesti. Se on kiinalaiselle tuottajalle enemmän kuin hyvä enne.
 – Kun näytimme demovideon, saimme viestin, että tämä on paras mahdollinen esimerkki kansainvälisestä yhteistyöprojektista. Kun hallitus sanoo näin, se on suuri siunaus, Yueh sanoo.
 Kiinassa elokuvat on siirretty vuonna 2018 maata hallitsevaa kommunistista puoluetta lähellä olevan propagandaministeriön alaisuuteen. Se tarkoittaa sitä, että viranomaiset valvovat, mitkä elokuvat pääsevät maahan.
 Tällä hetkellä viralliseen kiintiöön hyväksytään vuosittain 34 ulkomaalaista elokuvaa. Yhteistyöprojektit pääsevät Kiinan markkinoille kiintiöiden ohi.
 Kiinalaiselle tuotantoyhtiölle onnistuminen tarkoittaa tasapainoilua hallinnon toiveiden ja rahallisen tuoton välillä, Yueh selittää. Johdon toiveita kuunnellaan tarkalla korvalla.
 Mika Kaurismäki (oik.) ohjasi Kari Väänästä (kesk) ja Chin-yi Yueh'ta Mestari Cheng -elokuvan kuvauksissa.  Jouko Piipponen /Marianna Films
 – Tietenkin yritysten päämääränä on ansaita rahaa. Mutta me mietimme, miten saavutamme tasapainon isänmaallisuuden, missiomme ja tuoton kesken, Yueh selittää.
 Käsikirjoitukset luetaan tarkasti, jotta ne eivät sisällä mitään loukkaavaa tai hyökkäävää Kiinaa vastaan. Mutta ei sensuuri ole liian tiukka, hän vakuuttaa.
 – Vähän seksiä ja väkivaltaa voi päätyä elokuvaan, jos on taitava ohjaaja. Ja yhtä sun toista voi arvostellakin. Mutta on yksi poikkeus. Emme arvostele Kiinan ideologiaa. Olemme isänmaallisia ja rakastamme maatamme, joten emme tekisi sellaista, Yueh vakuuttaa.
 Elokuva on ulkopolitiikkaa
 Kiinassa elokuvakin on ulkopolitiikkaa. Tuottaja Chin-yi Yueh näkee elokuvayhteistyön osaksi Kiinan suurta Yksi vyö, yksi tie -hanketta. Siinä Kiina rahoittaa miljardeilla euroilla infrastruktuuri- ja kauppahankkeita kasvattaen vaikutusvaltaansa maailmalla.
 – Hanke ei ole vain kauppaa. Se on myös kulttuurien yhteisymmärryksen lisäämistä. Sillä kosketetaan sydämiä, Yueh sanoo.
 Ohjaaja Kaurismäki sanoo olevansa tietoinen Kiinan sensuurikoneistosta. Hongkongin demokratiamielenosoitukset saavat häneltä sympatiaa. Kiinaa kritisoivan elokuvan tekeminen esimerkiksi uiguurivähemmistöstä ei onnistuisi, ohjaaja myöntää.
 – Eikä kiinnostakaan lähteä tekemään. Löytyy paljon muitakin alueita, joista pystyy tekemään elokuvia, Kaurismäki sanoo.
 Mutta missä menisi Kaurismäen raja sensuurille?
 – En koskaan tekisi sitä, minkä takana en itse seiso, ohjaaja vastaa.
 Kaurismäki korostaa, että Mestari Cheng -elokuvan sanoma on ennen kaikkea erilaisia ihmisiä yhdistävä. Se on vastalause vihapuheelle ja valeuutisille. Kaurismäen mukaan jopa maiden johtajat yllyttävät vihapuheella ihmisiä toisiaan vastaan.
 –Tein elokuvan, jossa ei jahdata ketään, ammuta ketään, ei uhata ketään. Ainoa törmäys on kahden kulttuurin hyvin pehmeä törmääminen, Kaurismäki kuvaa.
 Pukudraamat kelpaavat, merelle karkaava Muumipappa ei
 Usea muukin suomalaiselokuva on suuntaamassa Kiinaan. Opetusministeriön rahoittamassa Bigger Picture -hankkeessa Kiinaan tähtää yhteensä 19 tuotantoa animaatioelokuvista dokumentteihin ja tv-sarjoihin.
 Hankkeen vetäjät ovat vieneet elokuvantekijöitä esittelemään ideoita mahdollisille tuotantokumppaneille Kiinaan jo muutaman kerran. Kiinalaiset kumppanit ovat sijoittaneet jo muun muassa yhteen hankkeessa mukana olevaan suomalaisanimaatioon satojatuhansia euroja.
 Jani Joenniemi esitteli suomalaisia elokuvaideoita Guangzhoun dokumenttielokuvafestivaalilla Kiinassa joulukuun alussa. Guangzhou Documentary Festival
 – He näkivät, että jengi on siellä kansainvälistä. Moni on ansainnut natsansa Hollywoodissa, yksi Bigger Picture -hankkeen vetäjistä  Jani Joenniemi .
 Joenniemi kertoo, että Kiinan keisarinaikaiset pukudraamat ovat suosittuja, koska ne eivät sohaise vuonna 1949 valtaan noussutta kommunistista puoluetta. Ulkomaiset luontodokumentit pääsevät myös markkinoille.
 Mutta Kiinaa huonossa valossa esittävät käsikirjoitukset hylätään. Joenniemi kertoo Shanghaihin sijoitetusta rikoselokuvasta, jossa yhdessä kohtauksessa varastettiin käsilaukku kadulla.
 – Viranomaiset kielsivät sen sanoen, että Shanghaissa ei ole rikollisuutta, hän sanoo.
 Joenniemi itse on tehnyt vuosikymmeniä kulttuurivientiä Kiinaan. Sensuurin kohteeksi joutui jopa Muumipappa ja meri -teatteriproduktio. Perhearvot eivät osuneet yhteen.
 – Nimenomaan paikallinen partneri koki, ettei tarina sovi Kiinaan. Hän ihmetteli, miksi muumipappa menee soutelemaan saarelle yksin ja jättää perheen oman onnensa nojaan, Joenniemi muistelee.
 Valtion kanssa turvallista toimia
 Joenniemi sanoo, että valtiosta voi olla hyötyäkin elokuva-alalla. Äskettäin viranomaiset löivät jäitä ylikuumentuneen elokuvamarkkinan hattuun määräämällä, että tähtien palkkiot saavat nousta vain kolmannekseen budjetista.
 – Tähtien palkkiot ovat räjähtäneet pilviin. He saattavat ilmoittaa, että he pystyvät kuvaamaan vain tiettyinä päivinä. Tähtiä saatetaan kuvata studiossa green screeniä (taustakangasta) vasten ja liimataan heidät kohtauksiin jälkeenpäin, Joenniemi kertoo.
 Tähtien liimaamisen takia yksi scifi-elokuva epäonnistui niin pahoin, että ohjaajan ja näyttelijöiden piti pyytää julkisesti anteeksi. Hän uskoo, että valtion murahdus budjetin säätelystä sai palkkiot kuriin.
 Hollywood rakentaa tarinat Kiinan markkinoille
 Yhdysvaltain ja Kiinan kauppasodan takia Hollywood-elokuvia pääsee entistä vähemmän maahan. Kanada joutui yllättäen boikottiin valkokankaalla, kun se pidätti Huawei-johtajan.
 – Siitä tulee kallista studiolle, joka on aloittanut kuvaamisen Kanadassa, Joenniemi sanoo.
 Kiinan valtiovetoinen elokuvapolitiikka ei ole pysäyttänyt amerikkalaisstudioita hakeutumista kiinalaisrahan äärelle. Hollywoodissa elokuvia on rakennettu jo hyvän aikaa niin, että ne läpäisevät Kiinan sensuurin, kertoo muun muassa  Financial Times -lehti.
 Hollywood-studiot ovat valmiit muokkaamaan käsikirjoituksiaan niin, että ne läpäisevät Kiinan sensuurin seulan.
 – Kun pääomavirrat ovat muuttuneet, on vaikeaa löytää Hollywood-tuottaja, joka esittäisi Kiinan huonossa valossa, Hollywood Made in China -kirjan kirjoittanut professori  Aynne Kokas  sanoo Financial Times -lehdelle.
 Isot studiot esittävät Kiinan kauniissa valossa, jotta pääsy markkinoille on taattu. Mukaan voi luiskahtaa myös poliittista näkemystä, kuten lokakuussa julkaistu osin kiinalaisrahoitteinen Dreamworks-studion Jeti-animaatio osoitti.
 Siinä esiintyi kartta, jossa Etelä-Kiinan meri näkyi Kiinan omaisuutena. Niinpä elokuva kiellettiin Kiinan kanssa alueesta kiistelevissä Malesiassa ja Vietnamissa ja Filippiinit sensuroi kartan.
 – Pehmeää valtaa ei voi sanella. Pehmeä valta on sitä, että joku maa kuten Amerikka on niin siisti, että ihmiset haluavat olla sen kanssa tekemisissä. Jos Kiina laittaa poliittisesti arkaluonteisen kartan tuotantoon, millainen menestys se on kiinalaiselle pehmeälle vallalle, jos elokuva kielletään Kaakkois-Aasiassa, Joenniemi miettii.
 Kiina nousee maailman suurimmaksi elokuvamarkkinaksi
 Markkinan koko on todella valtava. Elokuvamarkkinoita tutkivan EntGroupin mukaan Kiinan lipputulot ovat kasvaneet 35 prosentin vuosivauhtia kymmenen viime vuoden ajan. Ensi vuonna sen uskotaan ylittävän Yhdysvallat ja nousevan yli yhteentoista miljardiin euroon.
 Raha ajaa myös Kiinan elokuvamarkkinaa. Kiinalaisrahaa löytyy myös Hollywoodissa ja Euroopassa.
 –  Jasper Pääkkösen  tähdittämä BlacKkKlansman on osin kiinalaisten rahoittama. Green Mile oli Kiinan rahoittama. Finnkinot ovat kiinalaisomisteisia, Jani Joenniemi luettelee.
 "Pehmeää valtaa ei voi sanella"
 Kiina tekee ahkerasti yhteistyösopimuksia eri maiden kanssa kuten parhaillaan Suomen kanssa. Jo kymmenet maat Virosta, Ranskasta ja Tanskasta Uuteen-Seelantiin ovat allekirjoittaneet sopimuksia.
 Suomen opetusministeriölläkin on allekirjoitusta vaille valmis yhteistyösopimus Kiinan kanssa. Bigger Picture -hankkeen projektipäällikkö  Kati Nuora  uskoo, että Kiinassa valtion mukanaolon avulla projektit pääsevät eteenpäin.
 – Meidän hankkeilla on paljon parempi edellytys menestyä ehkä Kiinan tapaisessa maassa, kun yhteistyö on julkisrahoitteinen ja me ollaan tekemässä sopimusta. Viranomaisyhteistyö on tärkeää Kiinassa, sanoo Kati Nuora.
 Parikymmentä suomalaista elokuvatuotantoa etsii tuotantokumppania Kiinasta. Guangzhoun dokumenttifestivaalilla Jani Joenniemi esittelee yleisölle suomalaiselokuvia. Guangzhou Documentary Festival
 Kun Nuora teki Amerikan markkinoille samantapaista hanketta Suomen elokuvasäätiössä, amerikkalaiset elokuvastudiot suhtautuivat epäluuloisesti julkisrahoitteisuuteen.
 – Ne ihmettelivät, että mitä tässä on ja onko tämä propagandasisältöä. Näen lähinnä, että katsomme sitä, mitä mahdollisuuksia Kiinasta voi meille tarjoutua, Nuora miettii.
 Kati Nuora uskoo, että Kiinassa valtion mukanaolon avulla projektit pääsevät eteenpäin.
 – Meidän hankkeilla on paljon parempi edellytys menestyä ehkä Kiinan tapaisessa maassa, kun yhteistyö on julkisrahoitteinen. Viranomaisyhteistyö on tärkeää Kiinassa, sanoo Kati Nuora.
 "Amerikan kulttuurikin voi olla propagandaa"
 Pitääkö esimerkiksi ihmisoikeusrikkomusten vaikuttaa yhteistyöhön lähtemiseen? Kati Nuora sanoo, että Kiinan propagandavaikutuksesta puhutaan enemmän kuin tutumpien maailmankolkkien.
 – Emme ehkä ole olleet tuntosarvet tarkkana amerikkalaiselokuvan propagandavaikutuksesta emmekä ole nähneet, minkälaisia malleja sieltä on tulossa. Koska Kiinassa elokuva on jo julkisesti propagandaministeriössä, sitä katsotaan vähän epäluuloisena, Kati Nuora miettii.
 Samoin ajattelee ohjaaja Mika Kaurismäki. Hän palasi Suomeen lähes kolmenkymmenen Brasiliassa asutun vuoden jälkeen. Kotiin hänet ajoi Brasilian populistisen nykyjohdon politiikka.
 – On vaikeaa oikeastaan hyvällä omallatunnolla kuvata missään, kun joka paikassa löytyy syitä. Nyt kritisoidaan Kiinaa. Yhtä huolissani olen Amerikan ekspansiosta maailmassa, Kaurismäki miettii.
 Kaikki Hollywood-tähdet eivät ole suostuneet Kiinan sensuuriin.  Quentin Tarantinon  verta tirskuvat elokuvat eivät ole päässeet Kiinassa valkokankaalle, kun ohjaaja ei ole suostunut sensuuriin. Elokuvatähti  Richard Gere  taas on puhunut julkisesti siitä, että häneltä on mennyt rooleja sivu suun, kun studiot pelkäävät hänen mukanaan olon sulkevan ovet Kiinaan. Gere on puhunut julkisesti Tiibetin itsenäisyyden puolesta.
 Jani Joenniemi muistuttaa, että myös Kiina kehittyy, joten sensuurinkin on muututtava.
 – Väitän, että yleisö ylipäätään reagoi aika negatiivisesti päälle liimattuun propagandaan ja se heikentää leffoja. Siinä mielessä en usko, että meidän pitää olla hirveän huolissaan sensuurista, Joenniemi pohtii.
 Kaurismäen elokuva voi saada lottovoiton
 Kaurismäki odottelee elokuvansa Kiinan ensi-illan sinetöintiä. Pääsy ensi-iltaan kiinalaisena uudenvuodenpäivänä tammikuun lopussa olisi todellinen lottovoitto. Sadat miljoonat kiinalaiset tapaavat lähteä elokuviin uudenvuodenpäivänä. Se tietää isoja lipputuloja, vaikka liput olisivatkin halvempia kuin Euroopassa.
 Näyttelijät Chu Pak Hong ja Anna-Maija Tuokko Mestari Cheng -elokuvassa. Marianna Films
 Kilpailu esityspaikoista on kovaa. Tässä voi auttaa poliittinen tilanne. Kun Hollywood-elokuvia ei pääse maahan kauppasodan takia, jää tilaa pienemmille elokuville. Mestari Chengille se tarkoittaa hyvää asemaa kärkkyä parhaita esitysaikoja.
 Chin-yi Yueh toivoo elokuvalle paitsi tuottoja, myös sitä että kiinalaisyleisö tutustuu elokuvan kautta länsimaiseen kulttuuriin Hollywoodin ulkopuolella.
 – Kyllä tämä on pehmeää valtaa. Haluamme, että katsojat oppivat muutakin kuin Hollywoodin. En tarkoita loukata, mutta näin on, hän sanoo.

Mika Kaurismäen elokuva Mestari Cheng on Kiinan mielestä täydellinen – suomalaiset elokuvantekijät kiinnostuivat Kiinasta sensuurista huolimatta


Summary: Perusterveydenhuollosta tutun käytännön toivotaan leviävän myös työterveyshuoltoon.

Vuodenvaihteen jälkeen työfysioterapeutin vastaanotolle pääsee monissa yrityksissä ilman erillistä lähetettä lääkäriltä tai työterveydenhoitajalta.
 Uuteen käytäntöön siirtyminen edellyttää yrityksiltä, että asiasta on erikseen sovittu työnantajan ja työterveyshuollon kesken. Uudistus pitää myös kirjata yrityksen työterveyshuollon toimintasuunnitelmaan.
 Lääkintöneuvos  Kristiina Mukala  sosiaali- ja terveysministeriöstä kertoo, että käytäntöä suorasta pääsystä fysioterapeutille on toteutettu pitkään perusterveydenhuollossa, mutta nyt se on tarkoitus mahdollistaa myös työterveydenhuollossa.
 Asiaa on käsitelty kolmikantaisessa työterveydenhuollon neuvottelukunnassa, jossa työmarkkinaosapuolet ovat mukana. Keskusteluissa on tuotu esiin erilaisia näkökulmia, mutta työ on saatettu yhteisymmärryksessä loppuun, sanoo Mukala.
 Uusi, suoravastaanotoksi kutsuttu käytäntö edellyttää monessa tapauksessa työfysioterapeuttien lisäkoulutusta. Työfysioterapeutin pitää esimerkiksi pystyä arvioimaan, milloin potilaan tilanne on sellainen, että hänet pitää ohjata lääkärin vastaanotolle.
 "Ei radikaali muutos"
 Tähän asti ilman lähetettä tapahtuneesta käynnistä työfysioterapeutilla ei ole saanut Kela-korvausta. Jatkossa korvauksen saa. Säästö voi tulla siitä, että ainakin parhaassa tapauksessa säästytään yhdeltä turhalta käynniltä työfysioterapeutilla tai lääkärillä.
 SAK:n asiantuntijalääkäri  Kari Haringin  mukaan joissain isoissa yrityksissä pääsee jo nykyisin suoraan työfysioterapeutin pakeille käymättä lääkärin tai työterveydenhoitajan luona. Hän kuitenkin uskoo, että käytäntö yleistyy jatkossa, kun Kela-korvauksenkin voi saada.
 Myös EK:n asiantuntijalääkäri  Auli Rytivaaran  mielestä suoravastaanotto on mahdollisuus. Työfysioterapeutti voi lisäksi ohjata potilaan käyttämään käsikauppalääkkeitä. Tulevaisuudessa hän saattaa myös kirjoittaa päivän sairasloman.
 Rytivaaran mukaan vielä ei tiedetä, kuinka moni yritys on tulossa mukaan uuteen käytäntöön. Hän uskoo, että käytäntö voi yleistyä aika nopeastikin erityisesti aloilla, joilla tehdään fyysistä työtä: rakennusalalla, tehtaissa, siivouksessa ja kiinteistöaloilla – unohtamatta toimistotyötäkään.
 Lue myös:
 Fysioterapeutti Sami Backman ja sairaanhoitaja Siiri Lapinniemi auttavat potilasta Rovaniemen kuntoutussairaalassa. Annu Passoja / Yle
 Sairauspoissaolot maksavat kunnille miljoonia ja lasku kasvaa – Rovaniemellä lääkkeeksi kokeillaan parempaa ergonomiaa ja tulokset näkyvät jo
 Kyhjötätkö läppärin ääressä huonossa asennossa? Näillä ohjeilla vältät selän ja niskan kivut

Pääsy työfysioterapeutin vastaanotolle helpottuu – lähetettä ei jatkossa aina tarvita


Summary: Lähi-Idän ja Suomen politiikan tapahtumista tulee mieleen kahden tuhannen vuoden aikaisia tapahtumia.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Näinä aikoina on Lähi-Idässä tapahtumia, joista tulee mieleen kahden tuhannen vuoden aikaisia tapahtumia. Silloin oli kylmään vuodenaikaan syntynyt lapsi, josta tulisi kikkaratukkaisen arabin värinen seemiläisen kielen molottaja.
 Lapsen äiti kuului outoon monoteistiseen lahkoon. Lahkon edustama radikalismi muodosti uhan vakaalle Rooman valtakunnalle. Alueella olikin koko ajan väkivaltaisia konflikteja. Myöhemmin lahkoon kuuluvat lisääntyisivät epidemianomaisesti jopa Rooman kaupungissa, jonka he huhujen mukaan sytyttäisivät tuleen. Asiasta ei tosin ole varmaa tietoa, mutta näin nämä asiat aikanaan koettiin.
 Lapsi oli syntymässä ilman isää, ilmeisen epätyypillisen parisuhteen seurauksena. Äiti oli siis epävakaa nainen, voiko sellaisen antaa kasvattaa lasta vai tarvitaanko huostaanotto?
 Syntymä tapahtui kylmissä leirimäisissä olosuhteissa. Melkein voi sellaiset kuvitella Lähi-Itään nykyisinkin, esimerkiksi nyt al-Holin pakolaisleiriin. Lasten sänkyä ei ollut saatavilla äitiyspakkauksesta puhumatta, saniteettitilat olemattomat, rokotussuojaus puutteellinen. Lapsi nukkui eläinsuojassa, ulosteiden hajussa.
 Pian tilanne paheni  entisestään. Vallanpitäjät antoivat käskyn, että olisi surmattava lapsia. Jos olisi ollut sosiaalinen media, he olisivat twiitanneet sinne karmeita uhkauksia. Tämä on aika tavallista näinäkin aikoina, etninen vaino siis, vallanpitäjien sydämettömyys.
 Tuolloin kuten nykyäänkin monet pakenevat jonnekin ihan vain siksi kun edustavat väärää kansallisuutta, kieliryhmää tai uskontoa. Niin kävi tälle lapselle ja niin käy tänäänkin lapsille.
 Ensimmäisestä joulusta alkaen on lapsen häpeä ja kärsimys kaikkien häpeää ja kärsimystä.
 Vieraassa maassa lapsen perhe sai osakseen kaikenlaisia solvauksia. En tiedä mitä kaikkea hän sai kuulla, mutta arvelen, että jotain sellaista, mitä yhä vieläkin kuulee sanottavan, joskus aivan korkeasti koulutetuilta ja arvovaltaisiltakin tahoilta.
 Lapsen elämä sitten meni kuten rikkinäisten perheiden lapsilla tapaa. Hänestä tuli radikaali aikuinen, joka jatkoi monoteistisen lahkon epävakauttavaa vaikutusta, yllytti väkeä vallitsevaa yhteiskuntajärjestystä vastaan.
 Eipä aikaakaan kun tämä uskonnollinen fanaatikko pilasi tärkeän vuotuisjuhlan. Kuvitelkaapa henkilö, joka joulun aikaan häiritsee ostoksia riehumalla kauppakeskuksessa kaatamassa myyntipöytiä. Tai keskeyttää hartaan joululaulutunnelman kirkossa huutamalla syytöksiä tekopyhyydestä. Sellainen oli tämä partaradikaali.
 Hänet vietiinkin pois mustalla maijalla. Paperit eivät olleet kunnossa. Karkotus uhkasi, mutta koska henkilön radikalismi oli jo herättänyt yhteiskunnallista keskustelua, joutuivat poliitikot ottamaan kantaa hänen tilanteeseensa.
 Eräs heistä , nimeltään Pontius Pilatus, tai ehkä se olikin joku nuori nainen, teki Instagramiin kyselyn. Haluatteko, että vapautan teille tämän radikaalin vai toisen, jonka nimi on Barabbas. Hän ei nimittäin uskaltanut itse tehdä päätöstä, koska oli riippuvainen kansan suosiosta. Päivityksen jälkeen hän pesi kätensä sukupuolineutraalissa käymälässä.
 Lopulta kävi niin kuin kävi. Lapsesta tuli kaikkien halveksunnan kohde, koska hän oli käyttänyt vääriä sanoja, harjoittanut uskontoa väärin, puhunut väärää kieltä ja ollut väärää mieltä, twiitannut aivan vääriä ilmauksia. Epäilemättä hän oli ollut vääränvärinen, väärää poliittista kantaa, sukupuolta tai seksuaalista identiteettiä. Siitä tuli osaksi häpeää, yleistä solvaamista, kidutusta ja kuolema.
 Kaikkea tätä on maailma  tänä päivänä. Toisaalla on kidutuskammioita ja kansalaissotia ja toisaalla valmistellaan niitä lisäämällä internettiin inhoa, vihaa ja valheita.
 Silti, kuten tiedätte, on tällä tarinalla merkitys, nimittäin joulu. Ja joulu on se, että katsomme äitiä ja lasta, ihmistä. Että katsomme toisiamme uskonnon, kielen, puoluekannan ja ihonvärin sijaan silmiin emmekä yhtäkkiä voi olla hymyilemättä. Että näemme maailman kuten lapsi, ja että näemme lapsessa Jumalan.
 Ensimmäisestä joulusta alkaen on lapsen häpeä ja kärsimys kaikkien häpeää ja kärsimystä. Autetaan siis kurjiin oloihin syntyneet lapset jouluksi kotiin, eikä halveksita heidän äitejäänkään. Sillä tätä meiltä vaatii joulu enemmän kuin kynttilöitä ja kuusta.
 Janne Saarikivi
 Kirjoittaja on suomalais-ugrilaisen kielentutkimuksen professori ja todennäköisesti eri mieltä kanssasi.
 Lue myös:
 Roope Lipastin kolumni: Joskus kannattaisi kokeilla olla väärässä
 Rajkumar Sabanadesanin kolumni: On lottovoitto syntyä Suomeen
 Anton Vanha-Majamaan kolumni: Jos haluamme kitkeä rasismin yhteiskunnastamme, meidän täytyy tunnistaa se itsessämme

Janne Saarikiven kolumni: Joulun lapset


Summary: Venäläiset matkailijat käyttävät nykyään Suomessa 20 % vähemmän rahaa kuin 2010-luvun alun kultaisina vuosina. Eniten on kasvanut elintarvikkeiden suosio.

Venäläinen turisti käyttää nykyään Suomen-matkallaan keskimäärin 220 euroa, josta valtaosa, 155 euroa, menee ostoksiin. Yhä useammin rahaa ei jää hotelliin, ravintoloihin, palveluihin eikä huvituksiin.
 Tarkat luvut saadaan kuitenkin vasta ensi vuoden puolella, sanoo tutkimus- ja analysointikeskus TAKin toimitusjohtaja  Pasi Nurkka .
 – Ostoksiin käytetty raha on ollut laskussa. Vuonna 2012 venäläiset käyttivät tuoteostoihin keskimäärin 190 euroa matkustajaa kohden, toteaa Nurkka.
 Myös rajan pinnassa Etelä-Karjalassa naapurista tullaan ennen kaikkea ostoksille, mutta toisin kuin muualla Suomessa, luvut ovat olleet pienessä kasvussa.
 – Keskimääräinen venäläismatkailijan kulutus Etelä-Karjalassa on 197 euroa per vierailu, josta 26 euroa menee palveluihin ja 171 euroa tuoteostoihin. Esimerkiksi vuonna 2016 tuoteostoja tehtiin vain 124 eurolla ja palveluihin meni 20 euroa, kertoo Lappeenrannan kaupungin markkinointi- ja asiakaspalvelupäällikkö  Mirka Rahman .
 TAKin mukaan tärkein syy venäläisten käyttämien rahamäärien vähenemiseen on ollut ruplan kurssin lasku. Myös pakotteet ja lisääntyvät tuontirajoitukset vaikuttavat.
 Ylen haastattelemat vähittäiskauppiaat huomauttavat, että laskusta huolimatta venäläiset ovat edelleen tärkeä asiakasryhmä. Stockmannilla venäläiset ovat yhä suurin tax free –ostoksia tekevä ryhmä.
 – Suurin ryhmä tax free –myynnissä ovat venäläiset, sitten tulevat kiinalaiset, sanoo Stockmannin viestintäpäällikkö  Anna Bjarland .
 Myös K-ryhmän liikkeissä venäläisturistit käyttävät eniten rahaa.
 – Venäläisten ostosten keskiostos on noin kaksinkertainen verrattuna keskiarvoon. Tämä on kuitenkin vielä selvästi pienempi kuin ennen pakotteita, sanoo K-Citymarket Lappeenrannan kauppias Ari Piiroinen.
 Suosituimpia tuotteita venäläisten keskuudessa ovat pakotteiden alaiset elintarvikkeet. Mikko Savolainen / Yle
 Mitä venäläisturistit ostavat?
 Yle kysyi Suomen suurimmilta vähittäiskauppiailta, mitkä tavarat ovat suosituimpia venäläisasiakkaiden keskuudessa. Kaikki ovat yhtä mieltä siitä, että suosituimpia ovat pakotteiden alaiset elintarvikkeet: kahvi, tee, herkut ja kala.
 Myös TAKin keräämien tietojen mukaan elintarvikkeiden osuus on kasvussa.
 – Kun vielä vuonna 2013 noin 61 % venäläisistä matkailijoista osti Suomesta elintarvikkeita, vuonna 2014 osuus oli noussut jo 78 prosenttiin. Nykyisin jo lähes yhdeksän kymmenestä venäläisestä ostaa Suomesta elintarvikkeita. Kalliimpien tuotteiden ostaminen sen sijaan on vähentynyt, sanoo Pasi Nurkka.
 Etelä-Karjalaan venäläiset tulevat melkein poikkeuksetta ostamaan ruokaa.
 – Lappeenrannasta on tullut selkeästi ostoskohde ja useimmat matkailijat ovat päivämatkalaisia. Suomesta haetaan laatutuotteita ja erityisesti pakotteiden alaisia tuotteita. 95 % tuoteostoja tehneistä osti elintarvikkeita, sanoo Mirka Rahman.
 "Venäläiset ovat kekseliäitä ja sopeutuvaisia"
 Venäjän viranomaiset leikkasivat tänä vuonna summaa, jolla Venäjälle saa tuoda ulkomailta tavaraa, 1000 eurosta 500 euroon. Summaa tullaan mahdollisesti laskemaan edelleen.
 – Elintarvikeostoissa kilo- tai euromääräiset rajat eivät välttämättä vaikuta niin paljon kuin suuremmissa tuoteryhmissä. Aiemminkin on ns. "kilomummo"-menetelmällä pystytty tuomaan suurempia määriä kuin kilorajoitukset sallisivat. Tämän ilmiön lisääntymistä saattaa ilmetä jossain määrin, sanoo Nurkka.
 "Kilomummot" ovat henkilöitä, jotka kuljettavat tavaraa rajan yli varsinaisten ostajien puolesta.
 Myös Mirka Rahman sanoo, että kilomummo-toiminta on jatkunut myös uusien rajoitusten aikana.
  Tutkimus- ja analysointikeskus TAK uskoo, että tänä vuonna venäläisten Suomeen tekemien matkojen määrä kasvaa 5 % edellisvuoteen verrattuna. Tommi Parkkinen / Yle
 Kaikesta huolimatta TAK uskoo, että tänä vuonna venäläisten Suomeen tekemien matkojen määrä kasvaa 5 % edellisvuoteen verrattuna.
 Myös Lappeenrannassa uskotaan pieneen kasvuun. Erityisen suuret odotukset kohdistuvat Lappeenrannan lentokenttään. Lentokentän ennustetaan palvelevan ensi vuonna 160 000 matkustajaa, joista puolet pitäisi olla venäläisiä.
 Vähittäiskauppa uskoo myös perinteiseen uudenvuoden sesonkiin.
 – Uskomme kävijämäärän kasvavan, vaikkakin kertaostokset pienenevät. Tunnettujen brändien menekit tulevat kasvamaan, ennustaa Lappeenrannan K-Citymarketin kauppias Ari Piiroinen.
 2010-luvun kulta-aika, jolloin venäläiset käyttivät Suomessa reilusti yli miljardi euroa, on todennäköisesti lopullisesti historiaa. Matkailijat joutuvat sopeutumaan ruplan kurssin nostamiin hintoihin ja lisääntyviin tullittoman maahantuonnin rajoituksiin.
 Kaikesta huolimatta venäläisten jatkuvasta kiinnostuksesta ostosmatkailuun Suomessa kertoo se, että tänä vuonna viisumihakemusten määrä on kasvanut 30 %.
 Jevgeni Bogdanov

Venäläisten ostosmatkailu Suomeen on muutoksen kourissa – venäläiset ovat yhä säästeliäämpiä ja valikoivampia


Puolet suomalaisista uskoo pääministeri Sanna Marinin (sd.) onnistuvan tehtävässään, kertoo  Uutissuomalaisen  gallup.
 Vajaa kolmannes ei usko Marinin onnistumiseen, joka viides ei osaa kertoa kantaansa.
 – Ei tämä Marinin kannalta huono tulos ole siinä mielessä, että hallituksen vaihto oli omalaatuinen prosessi, joka herätti tietynlaista epäluottamusta osassa kansaa, sanoi Åbo Akademin valtio-opin professori  Kimmo Grönlund  Uutissuomalaiselle.
 Naiset uskovat Marinin onnistumiseen hieman vahvemmin kuin miehet. Ikäryhmistä usko on vahvinta yli 70-vuotiailla.
 Marinin oman puolueen SDP:n kannattajista 85 prosenttia uskoo hänen onnistumiseensa, perussuomalaisten kannattajissa vastaava luku on vain 22 prosenttia.
 Kyselyn toteutti Tietoykkönen 12.-16. joulukuuta, ja siihen vastasi tuhat suomalaista. Virhemarginaali on 3,1 prosenttiyksikköä suuntaansa.
 Gallupin kysymyksessä ei määritelty, mitä pääministerin onnistumisella tarkoitetaan.

Uutissuomalainen: Puolet suomalaisista uskoo Sanna Marinin onnistuvan pääministerinä


Summary: Trumpin aiemmin tässä kuussa antama yllätysilmoitus terästulleista oli valtava takaisku Brasilian presidentille.

Brasilian presidentti  Jair Bolsonaro  kertoo, että Yhdysvaltain presidentti  Donald Trump  on perunut Brasilian teräs- ja alumiinituotteille kaavaillut tuontitullit.
 Bolsonaron mukaan Trump muutti mielensä tulleista, kun presidentit keskustelivat aiheesta puhelimitse. Bolsonaron mukaan puhelu käytiin Trumpin aloitteesta.
 Aiemmin tässä kuussa  Trump yllätti täysin Brasilian ja Argentiinan johdon ilmoittamalla ottavansa uudelleen käyttöön tullit maista tuleville teräs- ja alumiinituotteille.
 Trump perusteli toimia sillä, että Brasilia ja Argentiina ovat pyrkineet hyötymään Yhdysvaltain vahvasta dollarista laskemalla keinotekoisesti valuuttojensa arvoa.
 Ilmoitus oli valtava takaisku Bolsonarolle, joka on pyrkinyt valtakaudellaan lähentämään Brasilian ja Yhdysvaltain suhteita.
 Puhelun jälkeen Bolsonaro ylisti Facebook-videossa ystävyyssuhdettaan Trumpiin ja korosti maiden välistä liittolaisuutta.
 Trump puolestaan kuvaili Twitterissä käyneensä ”mahtavan keskustelun” Bolsonaron kanssa maiden välisestä kaupasta, mutta ei maininnut mitään tullien peruutuksesta.
 Puhelusta perillä oleva yhdysvaltalaislähde kuitenkin vahvisti uutistoimisto Reutersille, ettei Yhdysvallat aseta tulleja brasilialaisille metallituotteille.

Trump soitti Bolsonarolle ja perui Brasilialle kaavaillut terästullit


Yhdysvaltain presidentti  Donald Trump  on hyväksynyt pakotteet Itämerta halkovan Nord Stream 2 -kaasuputken rakentajayhtiöitä kohtaan.
 Yhdysvaltain kongressi hyväksyi pakotteet aiemmin tällä viikolla. Kongressin edustajien mukaan projekti hyödyttäisi Venäjän presidentti  Vladimir Putinin  hallintoa ja lisäisi Venäjän vaikutusvaltaa Euroopassa.
 Euroopan Unioni on kehottanut Yhdysvaltoja luopumaan pakotteista. EU:n mukaan eurooppalaisesta energiapolitiikasta pitäisi päättää Euroopassa.
 Venäjän valtion kaasuyhtiö Gazprom on putken suurin omistaja. Sanktiot vaikuttanevat myös suomalaisyhtiö Fortumiin, jolla on osuus hankkeessa osittain omistamansa saksalaisen Uniper-yhtiön kautta.
 Lue myös:
 Yhdysvaltain kongressi hyväksyi Nord Stream -pakotteet – käytännön vaikutukset epäselviä
 Nord Stream 2 -kaasuputken rakentamista viivästyttänyt Tanska taipui ja antoi luvan

Trump hyväksyi Nord Stream 2 -kaasuputken rakentajayhtiöihin kohdistuvat pakotteet


Summary: Venäjän mukaan Syyrian hallinto on saanut jälleen hallintaansa valtaosan maasta, joten avustusjärjestely on vanhentunut.

Venäjä ja Kiina ovat torpaneet YK:n turvallisuusneuvostossa päätöslauselman, joka olisi pidentänyt vuodella rajan yli toimitettavaa humanitaarista apua Syyriaan.
 Humanitaarista apua toimitetaan tällä hetkellä Syyriaan YK:n nimeämien tarkastuspisteiden kautta ilman Syyrian hallinnon muodollista lupaa. Järjestely on päättymässä 10. tammikuuta. Kolme turvallisuusneuvoston jäsenmaata ehdotti järjestelyn jatkamista vuodella, ja ehdotus sai 13 neuvoston jäsenmaata taakseen.
 Vetoa käyttäneen Venäjän mielestä järjestely on vanhentunut, sillä Syyrian hallinto on saanut jälleen hallintaansa valtaosan maasta.
 Venäjä on Syyrian läheinen liittolainen ja presidentti  Bashar al-Assadin  tärkeimpiä tukijoita.

Venäjä ja Kiina torppasivat jatkoajan rajan yli toimitettavalle avulle Syyriaan


Summary: 25-vuotias nuorukainen oli järjestänyt yhden hengen mielenosoituksia 40 viikon ajan Puškinin aukiolla Moskovassa.

Venäläiselle ilmastoaktivistille on langetettu kuuden päivän vankeustuomio, koska hän osallistui protestiin Moskovassa, kirjoittaa  Guardian.
 25-vuotias viulisti  Arshak Makichyan  oli järjestänyt yhden hengen mielenosoituksia 40 viikon ajan Puškinin aukiolla Moskovassa. Hän sai inspiraationsa ruotsalaisen ilmastoaktivisti  Greta Thunbergin  Perjantait Tulevaisuudelle (Fridays for Future) -liikkeestä. Thunberg tuli tunnetuksi lakkoiltuaan perjantaisin vastalauseena hallituksen vähäisille toimille ilmastonmuutoksen torjumiseksi.
 Makichyanin tukijoiden mukaan nuorukaisen saama rangaistus on suhteettoman ankara.
 Kun eri puolilla maailmaa järjestettiin syyskuussa ilmastolakkoja, kertoi Makichyan  Guardianin  haastattelussa, kuinka haastavaa Venäjällä on saada lupa mielenosoituksiin. Hän kertoi käyttävänsä ystäviensä kanssa yhden hengen mielenosoitusten eli niin sanottua sooloprotestoinnin taktiikkaa. Yhden hengen protestit eivät riko Venäjän lakeja.
 – Protestoimme jonottaen. Ensin yksi henkilö pitelee kädessään julistetta viiden minuutin ajan ja antaa sen sitten seuraavalle. Tällä tavoin meille ei koidu ongelmia, koska kyseessä on joukko sooloprotesteja joukkokokoontumisen sijaan.
 Makichyan joutui viranomaisten kuultavaksi hiljattain, kun saapui Moskovaan Madridin ilmastoneuvotteluista. Hän sai syytteen osallistumisesta protestiin, johon ei ollut viranomaisten lupaa.
 Aktivisti tviittasi perjantaina oikeustalolta, missä hän kertoi odottavansa tuomarin päätöstä. Hän ilmoitti myöhemmin saaneensa kuuden päivän vankeusrangaistuksen.
 Makichyan on saanut runsaasti tukea ulkomaisilta ilmastoaktivisteilta. Fridays for Future -liike julkaisi Twitterissä kannustusviestin Makichyanille.
 – Toimit inspiraationa lukuisille aktivisteille. Koeta sinnitellä. Toimit juuri oikein.
 Makichyan on anonut tuloksettomasti kymmenen kertaa viranomaisilta lupaa ilmastomielenosoituksen järjestämiseksi.
 Lue myös:
 Guardian: Russian climate activist inspired by Thunberg is jailed

Greta Thunbergin inspiroima venäläinen ilmastoaktivisti vangittiin


Summary: Savon Voimasta kasvaa kaupan myötä Suomen kahdeksanneksi suurin kaukolämmön toimittaja.

Pohjoissavolainen energiayhtiö Savon Voima ostaa Fortumilta Joensuun kaupungin kaukolämpöliiketoiminnan.
 Kaupan kokonaisarvo on 530 miljoonaa euroa. Se kattaa sähkön ja lämmön yhteistuotantolaitoksen sekä Joensuun kaukolämpöverkon varalämpökeskuksineen.
 Fortumin Joensuun yksikön muutama työntekijä siirtyy Savon Voiman palvelukseen. Samalla Savon Voimalle siirtyvät alihankintasopimukset.
 Kauppa astuu Savon Voiman toimitusjohtajan  Arto Sutisen  mukaan voimaan vuodenvaihteessa. Sutinen sanoo, että kaukolämmön hinnoitteluun ei ole tulossa isoja muutoksia Joensuussa.
 "Joensuu on merkittävä alueellinen kasvukeskittymä"
 Savon Voimasta tulee Suomen kahdeksanneksi suurin kaukolämmön toimittaja noin 1,2 terawattitunnin tuotannolla. Suomessa on hieman yli sata kaukolämpöyhtiötä.
 Savon Voima pyrkii vahvistamaan kaupalla asemaansa energiatoimialalla.
 – Joensuu on merkittävä alueellinen kasvukeskittymä ja läheinen sijainti Itä-Suomessa mahdollistaa synergiahyötyjen aikaansaamisen, sanoo tiedotteessa Savon Voiman taustayhtiön Savon Energiaholdingin puheenjohtaja  Ossi Martikainen .
 Savon Voima kertoo tiedotteessaan myös, että se sitoutuu viemään eteenpäin Joensuun kaupungin ilmasto-ohjelmaa kohti hiilineutraalia kaupunkia.
 Savon Voimalla on bioenergiaohjelma, jonka tavoitteena on tuottaa energia pääosin paikallisilla ja ympäristöystävällisillä polttoaineilla. Joensuussa energiantuotanto perustuu tällä hetkellä noin 70 prosenttisesti uusiutuviin energialähteisiin.
 Noin 60 prosenttia Joensuun asukkaista on kaukolämmön piirissä.
 Savon Voima -konsernin omistaa Savon Energiaholding Oy, jonka omistajia ovat toimialueen 20 kuntaa Pohjois- ja Etelä-Savossa sekä Keski-Suomessa.

Savon Voima teki jättikaupat – ostaa Fortumilta Joensuun kaukolämpötoiminnan ja sähköntuotannon 530 miljoonalla eurolla


Metsäyhtiö Stora Enson Anjalan paperitehdas tekee suurimman investointinsa kymmeneen vuoteen.
 Kouvolassa sijaitseva tehdas uusii toisen paperikoneensa pituusleikkurin, jolla leikataan isosta paperikoneen valmistamasta rullasta pienempiä rullia.
 Kyseessä on miljoonaluokan investointi. Asiasta kertoi ensimmäisenä  Keskilaakso.
 Pituusleikkuri uusitaan, koska vanha leikkuri ei vastaa nykyisiä laatu- ja turvallisuusvaatimuksia.
 – Uusi leikkuri on nykyajan tekniikkaa. Se on vanhaa tehokkaampi. Uuden leikkurin myötä leikkausnopeus kasvaa ja rullanvaihtoaika nopeutuu, tehtaanjohtaja  Ari Johansson  kertoo.
 Suurin investointi vuosiin
 Anjalan paperitehtaalla on kaksi paperikonetta, joissa on yhteensä neljä pituusleikkuria. Muut leikkurit ovat Johanssonin mukaan joko suhteellisen uusia tai modernisoituja, eikä niissä ole suoranaisesti uusimisen tarvetta.
 Johanssonin mukaan kyseessä on paperitehtaan suurin investointi kymmeneen vuoteen.
 – Uusia investointeja tehtäessä on aina positiivinen tunnelma. Saadaan taas vietyä kehitystä eteenpäin.
 Vanhan pituusleikkurin purkutyöt aloitettiin tällä viikolla. Uusi leikkuri kootaan tehtaan jouluseisokin aikana, ja sen ylösajo aloitetaan tammikuun ensimmäisenä päivänä.
 Tehtaalla käytiin hiljattain yt-neuvottelut
 Aiemmin tänä vuonna yhtiö on käynyt yt-neuvottelut molemmilla Anjalankosken tehtailla, Anjalan paperitehtaalla ja Inkeroisten kartonkitehtaalla.
 Molempien yt-neuvottelujen tuloksena yhtiö voi tarvittaessa lomauttaa henkilöstöä.  Inkeroisten kartonkitehtaan lomautusuhka  päättyy vuoden lopussa, mutta  Anjalan paperitehtaan lomautusuhka  jatkuu ensi vuoden puolelle.
 Anjalan paperitehtaalla työskentelee noin 300 ja Inkeroisten paperitehtaalla noin 180 työntekijää.

Stora Enson Anjalan paperitehdas tekee suurimman investointinsa 10 vuoteen: ''Miljoonaluokan investointi''


Summary: Kohun keskelle joutunut Kari-Pekka Toivonen aloittaa tammikuussa Hämeenlinnan teatterin taiteellisena johtajana. Hänellä on teatterin johdon tuki.

Oulun kaupunginteatterin entinen taiteellinen johtaja  Kari-Pekka Toivonen , 52, on joutunut voimakkaan arvostelun kohteeksi.
 Yli kolmekymmentä Oulun teatterin työntekijää kertoi Ylelle kärsineensä työpahoinvoinnista Toivosen johtajakaudella 2014–2019.
 Lue juttu tästä:  Kymmenet Oulun teatterin työntekijät kertovat vuosien työpahoinvoinnista: "Päällimmäinen tunne oli pelko"
 Oulun kaupunginteatterissa oli ollut Ylen haastattelemien henkilöiden mukaan vuosia jatkunut ilmapiiriongelma, mutta se paheni, kun Toivonen ja hänen näyttelijäpuolisonsa  Merja Larivaara , 55, työskentelivät teatterissa.
 Sen enempää Toivonen kuin Larivaara eivät halunneet kommentoida Ylen torstaina julkaisemaa juttua.
 Oulun kaupunginteatterin hallituksen entinen puheenjohtaja, eurooppa- ja omistajaohjausministeri  Tytti Tuppurainen  (sd.) on kiistänyt Ylelle työntekijöiden väitteen, ettei Oulun kaupunginteatterin ongelmiin olisi puututtu. Saman väitteen on kiistänyt myös teatterin entinen toimitusjohtaja  Maija Palonheimo  Ylen jutussa.
 Erikoiseksi tilanteen tekee se, että Toivosen on määrä aloittaa loppiaisen jälkeen työt Hämeenlinnan teatterin taiteellisena johtajana. Hänet valittiin tehtävään joulukuun alussa.
 Näyttelijä: “Joudumme nielemään Toivosen valinnan”
 Hämeenlinnan teatterin hallituksen puheenjohtaja  Irja Appelroth  (sd.) uskoo, että Oulun tapahtumista on otettu opiksi.
 – Lähdemme siitä, että hän tulee tänne puhtaalta pöydältä toimitusjohtajan alaiseksi ja työpariksi, Appelroth sanoo Ylen haastattelussa.
 Hämeenlinnan teatterin näyttelijät olisivat halunneet jatkaa taiteellisen johtajan hakua pidempään, mutta teatterin johto päätyi valitsemaan Toivosen, eikä hakua jatkettu.
 Hämeenlinnan teatterin toimitusjohtaja  Pasi Ruohonen  uskoo, että Oulun kaupunginteatterin kaltaiset ongelmat taiteellisen johtajan ja henkilökunnan välillä ovat vältettävissä Hämeenlinnassa.
 – On mitä suurimmassa määrin minun tehtäväni varmistaa, että ongelmat eivät toistu täällä. Tämä on siis puhtaasti johtamiskysymys. Se varmistuu hyvällä johtamisella, Ruohonen toteaa.
 Hämeenlinnan teatterin näyttelijä  Johanna Reilin  on ihmeissään tilanteesta.
 – Joudumme nielemään sen (Toivosen valinnan). Nämä vuodet ovat olleet aika raskaita. Tuntuu hankalalta pitää nosteista iloa päällä. Yritämme sitä, koska rakastamme työtämme, Reilin sanoo.
 Oulun kaupunginteatterin uusi taiteellinen johtaja Alma Lehmuskallio iloitsee henkilökunnan rohkeudesta kertoa tuntemuksistaan. Oulun kaupunginteatteri
 Uusi taiteellinen johtaja: “Olen ylpeä Oulun teatterin henkilökunnasta”
 Tammikuun alussa Oulun kaupunginteatterin taiteellisena johtajana aloittava  Alma Lehmuskallio , 40, on ylpeä uuden työpaikkansa henkilökunnan ulostulosta edeltäjäänsä koskevassa jupakassa.
 – Olen tosi ylpeä Oulun teatterin henkilökunnasta. On todella pelottavaa puhua ikävistä asioista ja tunteista. Ihailen ja arvostan uskallusta sanoittaa tilanteita ja omia tunteita, Lehmuskallio sanoo Ylelle.
 Hän kertoo kokeneensa surua lukiessaan Ylen juttua Oulun kaupunginteatterin ongelmista.
 – Minusta on kamalaa, että kuka vaan missä tahansa työpaikassa on joutunut tekemään töitä tuollaisissa tunnelmissa.
 Lehmuskallio ei halua ottaa kantaa edeltäjänsä Kari-Pekka Toivosen kauteen. Työrauha on Lehmuskallion mukaan hänen ensisijainen tavoitteensa Oulussa.
 Hänellä on jo kokemusta työskentelystä Oulun kaupunginteatterissa. Hän ohjasi sinne pari vuotta sitten Tove Janssonin  Näkymättömän lapsen .
 – Kohtasin kaikilla osastoilla ystävällisiä, kunnianhimoisia ja todella osaavia tyyppejä, joiden kanssa oli helppo tehdä töitä, Lehmuskallio sanoo.
 Yle tavoitti perjantaina Merja Larivaaran, joka kertoi, ettei hän tai Kari-Pekka Toivonen kommentoi Ylen juttua.
 Kari-Pekka Toivonen ja Merja Larivaara Ylen Aamu-tv:ssä vuonna 2011. Yle

Hämeenlinnan teatterin johto Oulun teatterikohusta: “Kari-Pekka Toivonen tulee tänne puhtaalta pöydältä”


Summary: Viranomaiset ovat antaneet korkeimman myrskyvaroituksen Pohjois-Espanjan Atlantin rannikolle viikonlopuksi.

Ainakin viisi ihmistä on saanut surmansa Portugalia ja Espanjaa riepotelleessa rajussa myrskyssä, pelastustyöntekijät kertovat.
 Voimakkaat tuulet ja rankkasateet ovat höykyttäneet Espanjaa, Portugalia ja Ranskan eteläosia keskiviikosta asti. Puuskittaisen Elsa-myrskyn tuulet puhalsivat Pohjois-Espanjan Asturian alueella paikoin 44 metriä sekunnissa.
 Portugalissa yksi ihminen sai surmansa kaatuneen puun aiheuttamassa tieliikenneonnettomuudessa Lissabonin eteläpuolella. Toinen ihminen kuoli talon katon romahdettua maan keskiosassa Viseun kaupungissa.
 Lisäksi yksi ihminen on kateissa samalla alueella. Pelastustyöntekijät pelkäävät, että kateissa oleva mies on saattanut suistua traktorillaan tulvineeseen jokeen.
 Espanjassa Asturian alueella yksi ihminen sai surmansa maanvyöryssä vuoristoisella seudulla kovien puhurien aikaan. Toinen ihminen sai surmansa Galician Santiago de Compostelassa seinämän romahdettua puistossa.
 Kolmas henkilö menehtyi, kun tulvavedet pyyhkivät hänet mukaansa Kastilia ja Leónin alueella.
 Elsa-myrskyn arvioitiin laantuneen paikoin perjantaina aamulla, mutta Espanjan puolella sen vaikutukset tuntuivat yhä. Lauttayhteydet Gibraltarin salmella Espanjan ja Marokon välillä oli perjantaina keskeytetty huonojen sääolosuhteiden vuoksi.
 Kymmeniätuhansia ilman sähköä
 Eteläisessä Ranskassa noin 140 000 kotitaloutta on ollut ilman sähköä sen jälkeen kun myrsky repi kattoja irti ja kaatoi puita ja suuria mainostauluja voimalinjojen päälle.
 Iberian niemimaata lähestyy jo uusi myrskyrintama. Fabien-myrskyn odotetaan alkavan moukaroida Portugalin, Espanjan ja läntisen Ranskan aluetta lauantaina puoliltapäivin.
 Viranomaiset ovat antaneet Espanjan Atlantin-rannikolle Galiciasta ja Baskimaahan korkeimman asteen myrskyvaroituksen lauantaille,  kertoo espanjalainen El País -lehti . Alueelle odotetaan yhdeksän metrin aaltoja ja kovia tuulia.
 Myös Ranskan ilmatieteen laitos on antanut varoituksen kovista tuulista ja rankkasateiden mahdollisesti aiheuttamista tulvista. Osaan Alppeja on annettu lumivyöryvaroituksia.

Viisi kuollut Portugalia ja Espanjaa riepotelleessa myrskyssä, uusi myrskyrintama lähestyy


Summary: Rahoitussopimuksen kiinalaisten kanssa oli määrä varmistua jo vuoden 2017 loppuun mennessä.

Kemijärvelle biosellutehdasta suunnitteleva Boreal Bioref kertoo, että se etsii nyt eurooppalaista rahaa hankkeen toteuttamiseksi. Yhtiö on valmistellut pitkään tehdashanketta kiinalaisten osapuolien kanssa, mutta yhtiö ilmoitti perjantaina, että sen suunnitelmat ovat muuttuneet.
 Boreal Bioref selvittää nyt, löytyykö sille halukkaita omistajia ja rahoittajia Suomesta ja muualta EU-alueelta. Boreal Biorefin toimitusjohtaja  Heikki Nivala  vakuuttaa, että kyse ei ole kiinalaisten rahahanojen sulkeutumisesta.
 – Kiinalaiset eivät ole vetäytyneet. Olemme käyneet yhteisiä neuvotteluja, jotka on aloitettu meidän aloitteestamme. Tavoitteena on laajentaa rahoituspohjaa ja saada hanke sitä kautta vahvemmalle pohjalle, Nivala sanoo.
 Nivala viittaa Suomessa  käytävään keskusteluun  kiinalaisrahoitteisista hankkeista ja  luottamukseen , joita kiinalaisia kumppaneita kohtaan koetaan.
 Korkein hallinto-oikeus  torppasi tällä viikolla Finnpulpin  Kuopioon suunnitteleman, jättimäisen sellutehtaan ympäristöluvan vedoten sen suuruuteen ja ympäristövaikutuksiin.
 Boreal Biorefin Nivala on jo aiemmin sanonut, että päätös ei vaikuta Kemijärven hankkeen toteuttamiseen. Myös ympäristöoikeuden professori  Tapio Määttä  on sitä mieltä, että yhden hankkeen kaatuminen ei tarkoita sitä, etteikö  sellutehtaita voisi rakentaa muualle Suomeen .
 Rahoitusratkaisua odotettiin jo 2017
 Boreal Biorefin Itä-Lappiin Kemijärvelle suunnittelema sellutehdas maksaisi noin 950 miljoonaa euroa. Tehdas tuottaisi 500 000 tonnia sellua muun muassa Kiinan markkinoille.
 Yhtiö ilmoitti reilut kaksi vuotta sitten, että se pääsisi rahoitusratkaisuun kiinalaisen Camcen kanssa vuoden 2017 loppuun mennessä. Sen jälkeen neuvottelut ovat pitkittyneet, ja nyt osapuolet ovat päättäneet muuttaa sopimusta.
 Viime vuoden kevättalvella  Boreal Bioref kertoi , että kiinalaisesta paperiteollisuusyhtiö Shanying ryhtyisi biosellutehtaan pääomistajaksi ja ostajaksi. Yhtiö kertoi tuolloin, että sopimus varmistaa sellutehdashankkeen toteutumisen.
 Vielä tämän vuoden kesäkuussa, kun yhtiö sai hankkeelleen ympäristöluvan, se toivoi että  rakentamaan päästäisiin  jopa tämän vuoden puolella ja valmista olisi vuonna 2021.
 Tällä hetkellä Boreal Bioref laskee, että rahoitusneuvottelut saataisiin päätökseen ensi vuoden alkupuolella.
 Vaarantaako Kiinan taloustilanne ja kansainvälinen kauppakriisi Kemijärven sellutehdashankkeen toteutumisen? Keskustele aiheesta kello 22 saakka.
 Lue myös:
 KHO:n päätös ei vaikuta Lapin tehdashankkeisiin, vakuuttavat sellutehdashankkeiden vetäjät
 Uusista sellutehtaista juostaan kilpaa – kiinalaiset ratkaisevat, montako uutta tehdasta Suomeen mahtuu
 Kemijärven biojalostamo teki sopimuksia kiinalaisyrityksen kanssa
 Kemijärven biojalostamolla on jo rahoittaja

Kemijärven sellutehdashankkeen taakse etsitään nyt eurooppalaista rahaa kiinalaisen sijaan: "Tavoitteena on saada se vahvemmalle pohjalle"


Summary: Naukion koulun joulujuhlaa vietetään tänä vuonna koulun ruokasalissa.

Naukion koulu nousi otsikoihin marraskuussa. Syynä oli eduskunnan apulaisoikeusasiamiehen linjaus, jonka mukaan Kouvolassa sijaitseva koulu ei voi järjestää enää perinteistä joulujuhlaansa Kuusankosken kirkossa.
 Apulaisoikeusasiamies  Pasi Pölösen  ratkaisun perusteissa todetaan, että koulun joulujuhla on osa opetusta, jonka tulee siten olla lain mukaan uskonnollisesti ja katsomuksellisesti sitouttamatonta.
 Keskeisenä perusteena  oli se, että kaikille oppilaille tarkoitetussa yhteisessä joulujuhlassa on kyse koulun opetussuunnitelmaan rinnastettavasta opetuksesta. Kyse on siis eri asiasta kuin perinteiseen koulujen joulukirkkoon osallistumisessa.
 Naukion koulu joutui pistämään suunnitelmansa uusiksi. Oppilaat ja opettajat viettävät tänä vuonna joulujuhlaa koulun ruokasalissa, joka muutetaan ja koristellaan tilaisuuteen sopivaksi. Ruokasali valikoitui sopivaksi paikaksi, koska koululla ei ole omaa liikunta-, tai juhlasalia.
 – Kyllä tässä on ollut työtä. Meillä oli kaksi luokkaa ja useampi opettaja mukana tässä. Hyvällä yhteishengellä saatiin tämä tehtyä, Naukion koulun opettaja  Anna Lehmonen  toteaa.
 Hilla Toivanen on ollut mukana suunnittelemassa Naukion koulun joulujuhlaa tänä vuonna. Antro Valo / Yle
 Joulujuhlan ohjelmasta vastaavat Naukion koulun yhdeksäsluokkalaiset. Juhla noudattaa perinteistä kaavaa, johon kuuluu muun muassa yhdessä laulettavia joululauluja, ykkösluokkalaisten tanssiesitys ja kynttiläkulkue. Juhlan suunnittelun kannalta kirkko olisi ollut mieleisempi vaihtoehto.
 – Ruokalassa on se, että kaikki eivät mahdu sinne istumaan ja se on akustiikaltaan vähän huonompi. Sen takia kirkko olisi ollut helpompi, juhlien suunnitteluun osallistunut  Hilla Toivanen  toteaa.
 Auditoriossa ja ruokalassa on paikat kaikkiaan 500 henkilölle. Tilassa on 399 istumapaikkaa ja 101 seisomapaikkaa. Oppilaita ja henkilökuntaa Naukion koululla on noin 425.
 Marraskuussa tapahtuneen juhlapaikan muutoksen myötä uuden ohjelman suunnittelussa tuli myös kiire.
 – On tässä ollut tosi paljon työtä, kun on pitänyt miettiä kuinka kaikki saadaan mahtumaan tuonne ruokalaan. Kyllä tässä oli aikataulu vähän tiukoilla, yhdeksäsluokkalainen  Mailis Purho  sanoo.
 Mailis Purho sanoo, että juhlajärjestelyissä tuli tänä vuonna kiire. Antro Valo / Yle
 Kireyttä ilmapiirissä
 Juhlapaikan vaihdoksesta syntynyt jupakka on puhuttanut koulun käytävillä. Oppilaiden keskuudessa ilmassa on ollut ihmetystä.
 – Olemme olleet kavereiden kanssa vähän silleen, että miksi tämä juhla piti tehdä eri tavalla? Onko se nyt oikeasti ollut jollekin joku ongelma, yhdeksäsluokkalainen Hilla Toivanen kysyy.
 Yhdeksäsluokkalaiset  Erika Lehtisalo  ja  Jenni Korhola  kertovat, että ovat aistineet negatiivista ilmapiiriä niin oppilailla kuin opettajillakin juhlapaikka-aiheen tiimoilta.
 – Se on näkynyt sellaisena vähän kireänä olemuksena, Korhola sanoo.
 Jenni Korhola ja Erika Lehtisalo toivovat, että ruokalaan saadaan luotua samanlainen joulutunnelma kuin kirkossa järjestetyissä joulujuhlissa. Antro Valo / Yle
 Sekä Lehtisalo että Korhola toivovat, että kirkkojuhlista tuttu tunnelma saataisiin myös ruokalassa pidettävään joulujuhlaan.
 – Kynttiläkulkue ja musiikiesitykset voidaan onneksi tunnelman kannalta järjestää myös nyt, Lehtisalo sanoo.
 Molempien mielestä juhla olisi voitu järjestää myös tänä vuonna kirkossa.
 – Kirkko olisi ollut parempi, koska kaikki mahtuisivat sinne istumaan ja tunnelma olisi parempi, Korhola sanoo.
 Ruokalasta juhlatilaksi ja takaisin
 Joulujuhlia varten ruokalan ja auditorion välistä liikuteltavaa väliseinää siirretään, jotta tilasta saadaan isompi.
 Juhlaa varten ruokalasta siirretään ruokapöydät aulaan ja tuolit asetetaan riveihin. Ruokalassa jo olevien tuolien lisäksi saliin kannetaan lisää tuoleja. Äänentoistojärjestelmä siirretään juhlatilaan musiikkiluokasta ja asetellaan juhlatilaan. Ruokalan muutostöihin osallistuvat niin opettajat kuin osa oppilaistakin.
 Naukion ruokasali muuttui juhlatilaksi lauantain joulujuhlaa varten. Antro Valo / Yle
 Joulujuhlaa vietetään Naukion koululla lauantaina 21.12. Juhlan jälkeen kaikki tehdyt järjestelyt on muutettava takaisin, koska loman jälkeen seuraavana koulupäivänä ruokalaa tarvitaan ruokailuun ja auditoriota opetuskäyttöön.
 Voit keskustella aiheesta kello 22 saakka.
 Lue lisää:   “Uskonto rikkoi jotain minussa lapsena” – Uskosta luopunut perheenisä ymmärtää joulujuhlassa ahdistuvia eikä halua lastensa jakavan kohtaloaan

Kirkko vaihtui ruokasaliin – joulujuhlakohun silmään joutuneen koulun oppilaat ihmeissään: "Onko se nyt oikeasti ollut jollekin ongelma?"


Summary: Christianity Today -lehti arvostaa presidentti Trumpin saavutuksia, mutta Ukraina-tutkinnan yhteydessä tehdyt paljastukset ovat kääntäneet mielipiteet.

Virkarikossyytteessä kamppaileva Yhdysvaltain presidentti  Donald Trump  on kokenut takaiskun, sillä maan vaikutusvaltaisin kristillinen sanomalehti  Christianity Today  vaatii hänen erottamistaan.
 Lehti on Trumpia vahvasti kannattavan, tiukasti kristillisiin arvoihin tukeutuvan evankelikaalisen liikkeen äänitorvi. Lehden perustaja oli kansainvälisestikin tunnettu saarnaaja  Billy Graham .
 Lehden etusivulla on nyt päätoimittaja  Mark Gallin  laatima teksti, jonka otsikko on: "Trump pitää erottaa virastaan".
 Tekstissä Galli perustelee lehden kantaa. Hän kertoo, että evankelikaaliset ihmiset ovat arvostaneet suuresti Trumpin toimintaa, joka on edistänyt kristillisiä tavoitteita. Galli mainitsee tuomareiden nimitykset, uskonnonvapauden puolustamisen ja talouspolitiikan.
 Suuri käänne on ollut Trumpin Ukrainaan liittyvistä toimista tehty tutkinta, joka on Gallin mukaan tuonut esiin Trumpin "täydellisen moraalittomuuden".
 – Tosiasiat tässä asiassa ovat yksiselitteiset. Yhdysvaltain presidentti yritti käyttää poliittista valtaansa, jotta ulkomaan päämies häiritsisi ja haittaisi erästä presidentin poliittista vastustajaa. Tämä ei vain riko perustuslakia, vaan mikä vielä tärkeämpää, se on täydellisen moraalitonta, Christianity Todayn pääkirjoituksessa sanotaan.
 Lehti ei ota kirjoituksessa kantaa siihen, onko Trump erotettava virastaan virkarikosasian vai ensi vuoden vaalien kautta. Asia vaatii vakaata harkintaa, lehti sanoo.
 – Se, että hänet on erotettava, ei johdu puolueuskollisuudesta, vaan uskollisuudesta kymmenen käskyn Luojaa kohtaan.
 Kova isku Trumpille
 Yhdysvaltain kristityt evankelikaalit muodostavat republikaanisen puolueen ja presidentti Trumpin kannattajakunnan kovan ytimen.
 Yhdysvaltain äänestäjistä noin neljännes on evankelikaaleja ja kyselyjen mukaan heistä noin 70 prosenttia hyväksyy Trumpin toiminnan presidenttinä.
 Trumpille tämän kannattajakunnan horjuminen olisi vakava isku. Hän ryhtyikin Twitterissä heti vastahyökkäykseen ja haukkui Christianity Today -lehden äärivasemmistolaiseksi.
 – [... Lehti] valitsisi mieluummin radikaalin vasemmistolaisen uskonnottoman, joka ottaa teiltä uskonnon ja aseet, kuin Donald Trumpin presidentiksi. Yksikään presidentti ei ole tehnyt evankelikaalisen yhteisön hyväksi enemmän kuin minä, Trump jyrisi.
 Päätoimittaja Galli sanoi  uutiskanava CNN:n haastattelussa , ettei usko lehden uudella linjauksella olevan suurta vaikutusta Trumpin suosioon. Gallin mukaan Trumpin äärioikealla olevat kristityt kannattajat eivät lue Christianity Today -lehdeä.
 Gallin mukaan lehden suhtautuminen presidentti  Bill Clintonin  aikoinaan saamaan syytteeseen oli suunnilleen verrannollinen presidentti Trumpin saamaan syytteeseen.

Yhdysvaltain vaikutusvaltaisin kristillinen lehti kääntyi Trumpia vastaan ja vaatii eroa: Täysin moraaliton


Summary: Tehtaat ja järvet ovat erilaisia, joten lupaviranomaisen mukaan KHO:n päätöksellä ei ole vaikutusta Paltamon sellutehdashankkeen ympäristölupaharkintaan.

Kuopioon suunnitellun Finnpulp Oy:n sellutehtaan ympäristöluvan kaatuminen ei heijastu suuresti Paltamon KaiCell Fibers Oy:n suunnitelmiin, arvioi KaiCellin hallituksen puheenjohtaja  Eero Suutari.
 Hän kuitenkin näkee, että Pohjois-Suomen aluehallintovirasto voi päätyä toteamaan biojalostamon lupahakemuksessa, ettei Oulujärven ympäristön tila siedä KaiCell Fibers Oy:n tuomaa lisäkuormitusta.
 – Olemme olleet avoimia kaikesta, mitä meiltä tulee ulos, sanoo Suutari.
 Korkein hallinto-oikeus esti päätöksellään  Kuopion Sorsasaloon suunnitellun Finnpulp Oy:n biotuotetehtaan tekemisen. Oikeus perusteli päätöstään muun muassa Kallaveden ekologisella tilalla. Ympäristöoikeuden professorin mukaan Kuopion tehdashankkeen kohtaloksi koitui  sijainti ja suuri koko .
 KaiCell Fibersin tehdas tulee keskittymään  selluun  (Kainuun Sanomat).
 Pohjois-Suomen aluehallintoviraston ympäristöneuvos  Sami Koivula  kertoo, että virasto tarkastelee parhaillaan KaiCell Fibers Oy:n hankkeen vaikutuksia Oulujärveen.
 – Helmikuussa 2019 pyysimme täydennyksiä KaiCell Fibers Oy:n hakemukseen.
 Yksi keskeinen osakokonaisuus, johon täydennystä pyydettiin, oli hankkeen vaikutukset vesialueen ekologiseen tilaan. Eli juuri ne seikat, jotka ovat olleet keskeisessä roolissa KHO:n antamassa päätöksessä.
 Avi kaipasi tuolloin täydennyksiä erityisesti koskien hankkeen vaikutuksia Paltaselän keski- ja itäosaan, Kiehimänjoen suun alueelle ja Mieslahteen, jotka ovat Oulujärven pienempiä vesialueita.
 – Hakija on toimittanut vastaukset täydennyskysymyksiimme kaikilta osin ja vastannut niihin riittävällä tavalla.
 Avi ei vertaile vesistöjä lupaharkinnassa
 Eero Suutarin mielestä Oulujärven tila on kohtuullisen hyvä kestämään suunnitellun biojalostamon päästöt.
 – Oulujärvi sietää KaiCellin kuormituksen, joka on puolet pienempi kuin Finnpulpilla. Lisäksi Oulujärvessä on enemmän virtausta ja järven kunto on parempi.
 Ympäristöneuvos Sami Koivulan mukaan Eero Suutarin arvio on luvan hakijan näkemys Oulujärven tilasta.
 – Ympäristölupaharkinnassa täällä Avissa me tutkimme aiheutuuko toiminnasta luvan myöntämisen esteenä olevaa merkittävää pilaantumista.
 Koivula ei myöskään lähde vertaamaan Oulujärveä ja Kallavettä keskenään, eikä Kallavedellä ole hänen mukaansa vaikutusta Pohjois-Suomen aluehallintoviraston lupaharkintaan.
 Kaikki ympäristölupapäätökset perustuvat tapauskohtaiseen harkintaan, johon vaikuttavat muun muassa toiminnan sijainti, päästöt, sekoittumisolosuhteet vesistössä, päästöjen arvioidut vaikutukset, vesistöjen ja rantojen käyttö.
 – Me mietimme rauhassa, tarvitseeko KaiCellin vielä täydentää lupahakemusta.
 Muun muassa Oulujärven rantakiinteistöjen omistajilla on 17.1.2020 saakka aikaa toimittaa Aville KaiCell Fibers Oy:tä koskevia muistutuksia.
 – Oma arvioni on, että Finnpulp nousee niissä esille, ja KaiCell joutuu tekemään arvioita omasta toiminnastaan.
 KaiCell Oy:n ympäristölupahakemuksen kuuluttamisen jälkeen yhtiö on täydentänyt hakemusta päivitetyllä vesistömallinnuksella, jotka kohdistuu etenkin hankkeen lähivaikutusalueelle Kiehimäjokisuun edustalle ja Mieslahteen.
 Uudella mallilla on tarkennettu arvioita vesiin johdettavien päästöjen leviämisestä ja vaikutuksista. Päivitetyn mallinnuksen vuoksi lupahakemus on parhaillaan uudella kuulutuskierroksella.
 Koivulan arvion mukaan ympäristövaikutusten arviointi valmistuu keväällä 2020.
 – Mikäli kuuleminen tai muut seikat aiheuttavat täydennystarpeita, päätöksen antamisaika tulee siirtymään tästä eteenpäin.

Miten sellutehdas vaikuttaisi Oulujärveen? KHO:n ratkaisu Finnpulpista näkyy todennäköisesti ranta-asukkaiden muistutuksissa


Summary: Kauppaan sisältyy yhteensä kolme toiminnassa olevaa tuulipuistoa Norjassa ja Ruotsissa sekä rakenteilla oleva tuulipuisto Suomessa.

Energiayhtiö Fortum myy valtaosan yhtiön pohjoismaisten tuulivoimalaitosten omistuksesta. Credit Suisse Energy Infrastructure Partnersin (CSEIP) hallinnoimat rahastot ostavat laitosten omistuksesta 80 prosenttia.
 Kauppaan sisältyy kolme toiminnassa olevaa tuulipuistoa, joista kaksi on Norjassa ja yksi Ruotsissa. Kauppaan kuuluu myös rakenteilla oleva Kalaxin tuulipuisto Närpiössä.
 Fortum säilyttää 20 prosentin vähemmistöosakkuuden sekä vastaa edelleen laitosten rakentamisesta ja operatiivisesta toiminnasta. Myytävän osuuden velaton kokonaisarvo on arviolta noin 250 miljoonaa euroa, Fortum kertoo.
 Kaupan lisäksi osapuolet ovat sopineet, että CSEIP hankkii 80 prosentin osuuden myös Norjaan rakenteilla olevasta tuulipuistosta, kun puisto on otettu käyttöön. Koko puisto on tarkoitus ottaa käyttöön syyskuun 2020 loppuun mennessä.
 Osapuolet ovat myös asettaneet tavoitteeksi rakentaa myöhemmin uusi tuulipuisto Ruotsiin. Kun rakenteilla olevat hankkeet valmistuvat ja jos suunniteltu projekti toteutuu, puistojen yhteinen kapasiteetti olisi noin 500 megawattia.

Fortum myy valtaosan pohjoismaisten tuulivoimalaitosten omistuksestaan


Summary: Hovin mukaan kuningatar Elisabetin puoliso lähti sairaalaan tarkkailuun hänen lääkärinsä suosituksesta.

Britannian 98-vuotias prinssi  Philip  on joutunut sairaalaan. Hovin mukaan kuningatar  Elisabetin  puoliso Philip otettiin sairaalaan tarkkailuun "varotoimenpiteenä".
 Philip siirtyi lontoolaiseen Kuningas Edward VII:n sairaalaan perjantaiaamuna Sandringhamin kartanolta Norfolkista. Kuninkaallinen perhe viettää perinteisesti joulun kartanolla.
 Britannian yleisradioyhtiö BBC:n mukaan prinssi Philip oli kävellyt itse sisään sairaalaan saapuessaan. Hänen uskotaan pysyvän tarkkailussa muutaman päivän ajan.
 Tarkkailujaksoa sairaalassa oli suositellut Philipin lääkäri ja se liittyy hänen aiemmin todetun sairautensa hoitoon, hovi kertoi.
 Philip luopui edustustehtävistä runsaat kaksi vuotta sitten. Hänet on nähty julkisuudessa viimeksi kuningatar Elisabetin serkun tyttären  Gabriella Windsorin  häävastaanotolla toukokuussa.

Britannian 98-vuotias prinssi Philip joutui sairaalaan


Summary: Sardiiniliike ei aio lähteä mukaan politiikkaan, mutta haluaa miljoonia italialaisia kannattajikseen.

"O bella ciao, bella ciao, bella ciao, ciao, ciao!"
 Mussolinia  vastustaneiden partisaanien tunnuslaulu raikaa roomalaisella San Giovannin aukiolla lähes neljänkymmenentuhannen italialaisen yhteislauluna.
 Paikalla on kaiken ikäisiä italialaisia, mutta enemmistö väestä vaikuttaa kuitenkin olevan alle kolmekymppisiä. Heillä on mukanaan kalojen muotoisia kylttejä, joita on kiinnitetty keppeihin, vaatteisiin ja jopa hattuihin.
 Neljän bolognalaisnuoren perustama sardiiniliike on kasvanut muutamassa viikossa massaliikkeeksi, joka vetää täyteen Rooman tunnetuimman mielenosoitusaukion.
 Keitä sardiinit ovat?
 Mennäänpäs ajassa taaksepäin marraskuun puoliväliin.  Matteo Santori ,  Andrea Gareffa ,  Roberto Morotti  ja  Giulia Trappoloni  istuvat Santorin asunnolla Bolognassa ja miettivät, miten vastustaa oikeistopopulisti  Matteo Salvinin  suosittua La Lega -puoluetta Emilia-Romagnan alueen paikallisvaaleissa.
 Nuoret päättävät järjestää flashmob-mielenosoituksen Bolognan tunnetulla Piazza Maggioren aukiolla ja unelmoivat houkuttelevansa sinne sosiaalisen median avulla 6 000 osallistujaa. Flashmobin nimeksi tulee "6 000 sardiinia Salvinia vastaan".
 Äiti ja tytär toivovat väkivallatonta ja solidaarisempaa maailmaa sardiinien mielenosoituksessa Roomassa. Petri Burtsov / Yle
 Sardiinit-nimellä on kaksi merkitystä. Jos aukio tulee täyteen ihmisistä, heistä tulee varmasti tuntumaan kuin sardiineista purkissa, nuoret miettivät. Nimessä on kuitenkin myös toisenlaista symboliikkaa.
 Yksittäinen sardiini on pieni ja heikko kala, mutta parvessa ne näyttävät mahtipontisilta ja voimakkailta.
 Piazza Maggiorelle ei tule kuutta tuhatta mielenosoittajaa. Heitä tulee viisitoistatuhatta.
 Liike lähtee leviämään ja seuraavien päivien aikana aukiot eri puolilla Italiaa täyttyvät kymmenistätuhansista sardiineista.
 Rooman joulukuiseen mielenosoitukseen mennessä tapahtumia on järjestetty yhteensä 113 paikassa Italiassa ja isoissa kaupungeissa ympäri maailman.
 Liike vastustaa Salvinia, mutta mitä se tarkalleen ottaen haluaa? Annetaan nuorten itsensä kertoa.
 "Populistit tarjoavat yksinkertaisia ratkaisuja monisyisiin ongelmiin"
 Tapaan Andrea Gareffan Rooman mielenosoituksessa. Hän on antanut jo kymmeniä haastatteluja kansainvälisille medioille, mutta jaksaa hymyillä ja kysellä Suomesta.
 – Kuulin, että teillä on nuorten naisten johtama hallitus. Voi kunpa tuo olisi joskus mahdollista myös Italiassa, Gareffa tuumii.
 Kerron hänelle, että sardiinien vastustamat oikeistopopulistit muodostavat maan suosituimman puolueen myös Suomessa. Pääsemme asiaan.
 – Salvini ja hänen hengenheimolaisensa keskittyvät pelon ja vastakkainasettelun luomiseen. Politiikasta on tullut loanheittoa, Gareffa linjaa.
 Hänen mukaansa populismi tarjoaa helppoja ja yksinkertaisia ratkaisuja ongelmiin, jotka ovat luonteeltaan monisyisiä.
 Gareffan mielestä Italiassa on valtava määrä nuoria, jotka kokevat tällaisen populismin vastenmieliseksi. Nuoret eivät kuitenkaan näe politiikkaa itselleen luontaiseksi tavaksi vaikuttaa.
 – Me emme ole puolue, emmekä edes liike. On helpointa, jos ajattelet sardiineita yhteiskunnallisena ilmiönä, Gareffa luonnehtii mielenilmauksia.
 Hänen mukaansa on tärkeää, että kansalaiset ilmaisevat pettymyksensä nykypolitiikkaan. Sardiinien toimintamallia on usein verrattu  Greta Thunbergin  perustamaan ilmastolakkoliikkeeseen, ja nämä kaksi liikettä ovatkin usein esiintyneet rinta rinnan.
 Sardiiniliike antaa toivoa italialaisnuorille
 Jätetäänpä sardiinimielenosoitus hetkeksi ja lähdetään kierrokselle eri puolille Roomaa.
 Testaccion on perinteinen työväenluokkainen kaupunginosa. Huoltoaseman vieressä on edelleen Italian kommunistipuolueen paikallisosaston toimisto.
 Mitäköhän täällä asuvat nuoret ajattelevat sardiiniliikkeestä?
 – Minusta on hienoa, että joku vastustaa Salvinia ja puhuu sivistyneesti tämän maan haasteista. En voi uskoa, miten alhainen poliittisen keskustelun taso tässä maassa nykyään on,  Pierpaolo  sanoo.
 Roomalainen Pierpaolo toivoo, että sardiinit lähtisivät mukaan politiikkaan. Petri Burtsov / Yle
 Pierpaolo toivoo, että sardiinit lähtisivät mukaan politiikkaan, koska olisi tärkeää, että liikkeen innostamat nuoret alkaisivat vaikuttaa asioihin.
 Samoilla linjoilla on myös  Ilario Brienza . Hän tunnustaa heti haastattelun alkuun olevansa "erittäin vasemmistolainen".
 – Asia on niin, että Italian vasemmisto on pettänyt meidät nuoret. He eivät ole tarjonneet vaihtoehtoja Salvinin politiikalle. Juuri tämä on sardiineissa hienointa, se tuo politiikkaan jotain ihan uutta, hän hehkuttaa.
 Etelä-Italiasta kotoisin oleva Ilario Brienza on pettynyt maan vasemmistoon. Petri Burtsov / Yle
 Brienza kertoo olevansa kotoisin Etelä-Italian Basilicatan alueelta. Roomassa hän tekee pätkätöitä tarjoilijana ja opiskelee samalla oikeustieteitä.
 Salvinin suosion kasvu Etelä-Italiassa on jotain, mihin kukaan ei uskonut vielä muutama vuosi sitten.
 Le Lega tunnettiin aikaisemmin nimellä Pohjoisen liitto ja se ajoi alkuvuosiaan Pohjois-Italian itsenäistymistä. Puolueen mielestä oli väärin, että rikas ja teollistunut pohjoinen joutui elättämään köyhää etelää.
 – Monet meillä etelässä pettyivät politiikkaan, ja Salvini on saanut heidät uskomaan, että syy on mukamas maahanmuutossa tai Euroopan unionissa, Brienza tuhahtaa.
 Riittääkö pelkkä mielenosoittaminen tuomaan muutoksen?
 Sardiiniliike on taustoiltaan selvästi vasemmistolainen. Ei ole sattumaa, että se syntyi juuri Bolognassa, Italian punaisimmassa kaupungissa.
 Mitä liikkeestä ajattelevat porvaristokaupunginosa Monteverde Vecchion nuoret?
 – Eihän liike ole vielä saanut mitään aikaiseksi. On hienoa, että he haluavat muuttaa Italiaa, mutta nyt tarvitaan tekoja,  Ginevra  sanoo paikallisen espressobaarin tiskillä.
 Baarin ulkopuolella istuu isänsä ja äitinsä kanssa arvotetusta taidekoulusta L'Accademia di Belle Arti di Romasta valmistunut  Matteo .
 Hän sanoo ymmärtävänsä oikein hyvin sen, miksi sardiiniliike on niin suosittu.
 – Politiikka on jo usean vuoden ajan sivuuttanut täysin meidät nuoret. Suurin osa kavereistani on muuttanut ulkomaille. Nyt meillä on vihdoin liike, joka puhuu meidän kieltämme ja on suunnattu suoraan meille, Matteo toteaa.
 Sardiinien mielenosoitukseen Roomassa 14. joulukuuta osallistui 35 000 ihmistä. Petri Burtsov / Yle
 Matteo ei ole varma, tuleeko sardiiniliike saamaan pysyvää muutosta aikaiseksi. Hän muistuttaa, että myös päähallituspuolue Viiden tähden liike sai alkunsa vastaavanlaisesta ruohonjuuritason liikkeestä.
 – Valta korruptoi. Viiden tähden liike antoi toivoa monelle ja politiikan piti muuttua. Nyt se on kuin mikä tahansa muu puolue, eikä se saa mitään aikaiseksi, Matteo harmittelee.
 Rooman suurmielenosoituksen jälkeen sardiinien paikallisosastot eri puolilta Italiaa kokoontuvat suljettujen ovien takana vallatussa roomalaistalossa.
 Viime sunnuntaina ilmaisivat huiman tavoitteensa: Joka neljäs italialainen pitäisi saada sardiinien kannattajaksi. Liike ei kuitenkaan tässä vaiheessa lähde mukaan politiikkaan.
 Ainakin toistaiseksi sardiinit pysyvät purkissaan.

Mikä on Italian nopeasti kasvava sardiiniliike ja miksi se vetoaa erityisesti nuoriin?


Boeingin uuden Starliner-avaruuskapselin ensimmäinen koelento kansainväliselle avaruusasemalle (ISS) on epäonnistunut.
 Kyseessä oli merkittävä koelento, sillä samanlaisella kyydillä on tarkoitus viedä astronautteja avaruusasemalle ensi vuonna.
 Atlas V -kantoraketti lähti matkaan onnistuneesti ennen aamuseitsemää paikallista aikaa Floridassa Yhdysvalloissa sijaitsevasta Cape Canaveralin avaruuskeskuksesta.
 Atlas V on Lockheed Martinin ja Boeingin yhteisyrityksen United Launch Alliancen valmistama.
 Pian laukaisun jälkeen kantoraketista irtautuneen avaruuskapselin kerrotaan ajautuneen kiertoradalle, josta sen ei ole mahdollista saavuttaa avaruusasemaa. Syynä on vika avaruuskapselin ajastimessa, jonka takia se kulutti liikaa polttoainetta, minkä takia turvallinen matka ISS:lle ei onnistunut.
 Nyt avaruuskapseli on maan kiertoradalla, josta se aiotaan lennättää takaisin Maahan Yhdysvaltojen New Mexicoon sunnuntaina.
 Miehitetty lento kaavailtu ensi kesälle
 Vielä ei ole selvää, aiotaanko Starliner-avaruuskapselilla suorittaa vielä toinen koelento ennen ensi kesän miehitettyä lentoa.
 – En sulje sitä pois, sanoi  Jim Bridenstine  Nasalta tiedotustilaisuudessa.
 – Jos kyydissä olisi ollut astronautteja, he olisivat ehkä voineet korjata ongelman.
 Viranomaiset vakuuttavat silti, että avaruuskapseli on turvallinen.
 Boeing on yksi kahdesta yrityksestä, jotka Yhdysvaltojen avaruushallinto Nasa on palkannut viemään astronautteja avaruuteen. Nasa on nojannut ISS:lle suuntaavissa avaruusmatkoissa pääosin venäläisiin kantoraketteihin, sillä sen viimeisin samaan matkaan ja avaruusasemalle telakoitumaan kykenevä avaruussukkula eläköityi noin yhdeksän vuotta sitten.
 Lue myös :
 Kuun tulevaisuus on kaupallinen – kultaa, platinaa ja saasteetonta energiaa tuhansiksi vuosiksi
 Vuosikymmenien tauko päättyi, kuumatkat alkavat taas – Seuraava jalanjälki Kuun kamaralla voi olla kiinalaisesta kengästä

Boeingin miehittämättömän avaruuskapselin neitsytmatka avaruusasemalle epäonnistui – syynä vika kapselin ajastimessa


Summary: Korkeimman hallinto-oikeuden Kuopion päätös vaikuttaa kaikkiin suunnitteilla oleviin metsäteollisuuden hankkeisiin.

Eilinen korkeimman hallinto-oikeuden tyrmäys Finnpulpin  sellutehdashankkeelle  Kuopiossa voi vaikuttaa myös muihin vireillä oleviin tehdashankkeisiin.
 Kuopion hanke ei nykymuodossaan etene. Myös Metsä Groupin samankokoinen hanke voi olla vesiensuojelusyistä vaakalaudalla. Kaicell Fibersin  pienempi hanke Paltamossa  voi vaikuttaa Oulunjärven vesistöön niin, että ainakin nykyistä hakemusta pitää muuttaa.
 Kemijärven rannalle kaavailtu Boreal Biorefin ja kiinalaisen Camcen hanke on tulossa seuraavaksi uusista hankkeista Kuopion Finnpulpin kaltaiseen vielä tiukempaan tarkasteluun. Hanke on jo saanut muun muassa vesiensuojelun sisältävän ympäristöluvan, mutta siitä on tehty useita valituksia liittyen muun muassa sen vaikutuksiin Kemijärven ja Kemijoen tilaan.
 Kemijärven hanke on valitusten takia nyt ympäristöasioihin keskittyneen Vaasan hallinto-oikeuden pöydällä.
 Uudet hankkeet ovat mittaluokaltaan massiivisia: tuhansia työpaikkoja ja miljardien rahavirrat talouteen. Esimerkiksi Kuopion hanke olisi tuonut arvioiden mukaan noin 3 000 työpaikkaa.
 Uusien hankkeiden kohtalon ratkaisee pitkälle parikymmentä vuotta vanhan EU:n vesipuitedirektiivin soveltaminen Suomessa. Direktiivi säätelee koko unionin vesiensuojelua ja siinä pyritään parantamaan vesien laatua tai pitämään vesistöjen laatu vähintään nykytasolla. Direktiivi säätelee vesien käyttöä luonnontieteellisin kriteerein, kuten esimerkiksi vesilajien kannalta.
 Kaksi hanketta edennyt ensi vaiheen yli
 Uusista metsäteollisuuden suunnitelmista Euroopan tiukimmaksi ympäristölaiksi nimetyn vesipuitedirektiivin mukainen ympäristölupa on kahdella hankkeella. Pohjois-Suomen aluehallintoviranomainen (Avi) on jo käsitellyt luvan Kemijärven Boreal Biorefin ja Kemin Kaidi Finlandin biodieselhankkeen osilta.
 Metsä Groupin Kemin hanke ja Kaicellin Paltamon hankkeiden ympäristöluvat ovat vielä mahdollisesti pitkään käsittelyssä avissa.
 Jo luvan saanut Boreal joutui täydentämään hakemustaan liittyen päästöjen kulkeutumiseen vesistössä. Samoin myös Metsä Groupin ja Kaicellin hankevastaavat ovat täydentämässä lupahakemuksiaan niiltä osin, jotka johtivat Kuopion hankkeen kaatumiseen.
 – Ei ollut yllätys, että Kuopion Finnpulpin kohdalla direktiivi oli keskeisessä asemassa. Olemme keskustelleet (lupaviranomaisten kesken) siitä, mikä on sen rooli. Kyse on siitä, kuinka vesiensuojelun hyvää tavoitetilaa ja sen mahdollista heikkenemistä pitää ottaa lupaharkinnassa huomioon, ympäristöneuvos  Sami Koivula  Pohjois-Suomen avista kertoo tilanteesta.
 Koivula ja muut avin virkamiehet luvittavat kaikkia jäljellä olevia uusia metsäteollisuuden hankkeita.
 STT: Uudet hankkeet eivät välttämättä kaadu
 Korkeimman hallinto-oikeuden (Kho) tuomio oli ensimmäinen hylkäävä päätös, jossa on huomioitu direktiivin tiukat vaatimukset. Finnpulpin osalta oikeus  ei vakuuttunut  siitä, että sellutehdas ei heikentäisi pidemmän ajan kuluessa vain tyydyttävässä kunnossa olevan Kallaveden tilaa.
 Päätös herätti suuren huolen muun muassa Maataloustuottajien keskusliiton puheenjohtaja Juha Marttilassa. Hän  näkee , että päätös lamauttaa uudet teolliset investoinnit niin Suomessa kuin Euroopassa. MTK on osaomistaja Kuopion Finnpulpissa.
 EU-direktiivin tiukka tulkinta saattaa uhata kaikkia valmisteilla olevia hankkeita. Uutistoimisto STT:n haastatteleman ympäristöoikeuden professori  Tapani Määtän  mukaan päätös  ei välttämättä  estä uusien investointien toteutumista lähelle vesistöjä.
 Mikko Airikka / Yle
 Myös Metsä Groupin Kemin sellutehtaan uusiminen ja iso laajennus on ongelmallinen Kemin rannikon jo ennestään vain tyydyttävässä tilassa olevan vedenlaadun kannalta. Kemin olemassa olevan, vanhan tehtaan lupaa tiukennettiin vastikään alueen jo ennestään hankalien fosforipäästöjen takia.
 Veden laatu pitäisi direktiivin mukaan saada parannettua hyvään tilaan. Sitä ei myöskään saa heikentää. Kuopion kokoinen Kemin selluhanke on lisäämässä muun muassa alueen ravinnekuormitusta merkittävästi.
 – Nämä ovat niitä asioita, joihin olemme pyytäneet Metsä Fibreltä täydennystä ja arvioimaan uuden tehdashankkeen vaikutuksia, ympäristöneuvos Koivula kertoo vielä pahasti kesken olevan luvan tilannetta.
 Kuopion päätöksen vaikutukset tuntuvat jatkossa
 Kemijärvellä Boreal Biorefin hanke sai täydennyksen jälkeen ympäristöluvan, jota nyt testataan oikeudessa Vaasassa. Kho:n päätös vaikuttaa ohjaavana ennakkopäätöksenä kaikkeen oikeuskäsittelyyn vastaavanlaisissa tapauksissa.
 Kemijärven hankkeen puuhamies, toimitusjohtaja  Heikki Nivala  uskoo, että heidän hankkeensa kohtalo ei ole Kuopion kaltainen.
 – Puhumme eri tasoisista ja tyyppisistä luvista ja eri tyyppisestä toiminnasta johtuen hankkeiden koosta ja niihin liittyvistä päästöistä.
 Nivala tulkitsee siitä, että heille on myönnetty valituksista huolimatta aloittamislupa sen, että hanke ei kaadu nykymuodossaan oikeudessa. Oikeuskäsittely voi viedä ainakin vuoden.
 Kemijärvellä odotetaan kiinalaisilta päärahoittajilta rahoituspäästöstä ensi vuoden aikana. Hanke on edennyt luvituksen osalta pisimmälle valmisteilla olevista uusista sellutehdashankkeista.
 Myös Kaidi Finlandin biodieseltehtaalla Kemissä on ympäristölupa, mutta hanke on pitkälti riippuvainen EU:n uusiutuvaa energiaa säätelevän EU-direktiivin kansallisesta  soveltamisesta . Kansalliset säännöt valmistuvat näillä näkymin vuonna 2021. Käytännössä Kaidin hanke on jäissä niin kauan kuin on epäselvää, miten biodieselin päästöt lasketaan.
 Vanha ja uusi toiminta vaikuttavat lupiin
 Paltamon osalta kyse on hyvässä kunnossa olevasta Oulunjärven vesistöstä, joka on ollut paljon esillä myös  Talvivaaran  päästöjen osalta. Borealin kanssa samankokoinen Kaicellin hanke on merkittävä paikallinen ja alueellinen uusi päästölähde.
 – Viesti on entistä selvempi kho:n päätöksen jälkeen, että hyvää ekologista tilaa ei saisi päästöjen seurauksena heikentää. Toiminnan sijoituspaikka ja päästöjen käsittely on keskeistä ja jos lupaa halutaan herkälle alueelle, vesienkäsittelytekniikkaan pitäisi investoida enemmän, Koivula puhuu yleisellä tasolla vaatimuksista hankkeille.
 Kemijärven hanke meni läpi lupaviranomaisten syynistä pitkälti sen takia, että Kemijoen vesistö on voimakkaasti säännöstelty ja virtaama ovat selvästi suurempia kuin Oulunjärven vesistössä. Lupaviranomainen ei katsonut, että vanhan sellutehtaan paikalle tulevan uuden sellutehtaan lisäpäästöt eivät vaikuttaneet niin paljon vanhan toiminnan ja luonnonolosuhteiden takia alueen vesiin, että lupaa ei voitu myöntää.
 Paltamon hanke poikkeaa muista valmisteilla olevista hankkeista siltä osin, että Kaicell Fibersin tehdas ei korvaa tai jatka alueen teollista perinnettä.
 Lue myös:
 KHO ei anna Finnpulpille ympäristölupaa sellutehtaan perustamiseksi Kuopioon – Toimitusjohtaja: "Tämä estää muidenkin hankkeiden toteutumisen"
 Hakkuumäärät ylitetään Suomessa vuosi toisensa perään – Kuinka paljon puuta ja rahaa tarvitaan, jos massiiviset selluhaaveet toteutuvat?
 Uusista sellutehtaista juostaan kilpaa – kiinalaiset ratkaisevat, montako uutta tehdasta Suomeen mahtuu
 Joutuuko Suomi ratkaisemaan pakolla maatalouden leväongelman? Komissio patistaa tehostamaan vesiä rehevöittävän lannan käsittelyä eläintiloilla
 KHO pysyi Vaasan hallinto-oikeuden kannalla: Kemijoki Oy:n Sierilän voimalaitokselle lupa vesirakentamiseen

Tiukka suojeludirektiivi voi ajaa tuhansien työpaikkojen jättimäiset sellutehdashankkeet vaikeuksiin: yksikään suunnitteilla oleva tehdas ei ehkä valmistu


Summary: Asiantuntijat nostavat esille muun muassa työnjaon, rahoituksen ja yhdenvertaisuuden.

Helsingin ja Uudenmaan sairaanhoitopiiri

Torstaina julkistettiin Uudenmaan sosiaali- ja terveyspalveluiden  erillisratkaisu . Se jätti kuitenkin vielä avoimia kysymyksiä, joihin haimme vastauksia asiantuntijoilta.
 Pyysimme arvioita sosiaali- ja terveysministeriön selvityshenkilönä toimineelta  Kari Nenoselta , sosiaali- ja terveyspalvelujärjestelmien uudistuksiin erikoistuneelta tutkijalta  Liina-Kaisa Tynkkyseltä  sekä perustuslain tulkintaan liittyviin kysymyksiin erikoistuneelta apulaisprofessori  Pauli Rautiaiselta  Tampereen yliopistosta.
 Mitä hyötyä potilaalle on siitä, että Uudellamaalla olisi yhden maakunnan sijasta viisi sote-aluetta?
 – Se on hyvä kysymys, että pilkotaanko tässä vai kootaanko tässä palveluja yhteen, toteaa selvityshenkilö Kari Nenonen.
 Tällä hetkellä sekä perustason terveydenhoito että sosiaalitoimi ovat kuntien järjestämisvastuulla. Uudessa mallissa ollaan Nenosen mukaan rakentamassa itsehallinnollisia alueita, jotka kaikki, Helsinkiä lukuun ottamatta, ovat suurempia kuin yksi yksittäinen kunta.
 Uudellemaalle viisi sote-aluetta Selvityksessä Uudellemaalle ehdotetaan viittä niin sanottua sote-itsehallintoaluetta. Alueet olisivat Helsinki, Länsi-Uusimaa, Vantaa ja Kerava yhdessä, Keski-Uusimaa sekä Itä-Uusimaa. Näitä alueita kutsutaan tällä hetkellä monella eri nimellä, muun muassa maakunniksi ja itsehallintoalueiksi. Me käytämme tässä jutussa nimitystä sote-alue.
 – Arvioni on, että tässä saadaan leveämmät hartiat ja laveampi pohja järjestää ihmisille tärkeitä palveluita. Potilaan kannalta en osaa nähdä mitään varsinaisia hyötyjä, Nenonen sanoo.
 Tampereen yliopiston tutkijan Liina-Kaisa Tynkkysen mukaan demokraattisen kontrollin näkökulmasta saattaa olla parempi vaihtoehto, että sote-alueet eivät ole valtavan suuria.
 – Sote-palvelujen tuottamisesta vastaava toimija on ikään kuin lähempänä ihmistä. Pohjoismaisen järjestelmän yksi lähtökohta on ollut, että päätökset tehdään mahdollisimman lähellä ihmisten arkea, Tynkkynen sanoo.
 Mikä on Husin ja maakuntien työnjako jatkossa? Onko pelkoa päällekkäisestä toiminnasta?
 – Se oli yksi suurimpia ja vaikeimpia kysymyksiä tässä selvitystyössä, Nenonen myöntää.
 Tällä hetkellä erikoissairaanhoidon ensisijainen järjestämisvastuu on kunnilla ja toissijainen järjestämisvastuu Uudenmaan tapauksessa Husilla. Nenosen mukaan järjestely ei uudessa mallissa muutu muuten kuin siten, että järjestämisvastuu siirtyy kunnilta uusille sote-alueille.
 – Erikseen tulee vielä säädettäväksi lainsäädännössä tarkkaan ne tehtävät, jotka kuuluvat Husille, hän toteaa.
 Nenosen mukaan riski päällekkäisyydestä on olemassa, mutta näkee sen pienenä.
 – Mielestäni tässä on joka tapauksessa käymässä niin, että yhteistyö tiivistyy ja paranee nykytilanteeseen verrattuna.
 Tynkkynen on toista mieltä. Hän pitää päällekkäisyyttä ehdotetun mallin keskeisenä riskinä. Maakunnat saattavat hänen mukaansa uudessa mallissa ryhtyä hankkimaan erikoissairaanhoidon palveluita myös muualta kuin Husilta.
 – Tarkkaan pohtisin sitä, onko siinä riski, että Husin mahdollisuudet toimia kansallisestikin merkittävässä tehtävässä jossain määrin vaarantuvat. Esimerkiksi työvoiman saatavuuden ja muiden kysymysten osalta.
 Selvityshenkilö Kari Nenosen mukaan erikseen tulee vielä säädettäväksi lainsäädännössä tarkkaan ne tehtävät, jotka kuuluvat Husille. Jari Kovalainen / Yle
 Täyttääkö uusi sotemalli perustuslain vaatimukset?
 Tampereen yliopiston apulaisprofessorin Pauli Rautiaisen mukaan Uudellemaalle nyt kaavaillut itsehallintoalueet kykenevät hyvin tai vähintäänkin keskitasoisesti tuottamaan riittäviä sosiaali- ja terveyspalveluja ja niiden rahoitusrakenne voitaneen rakentaa perustuslain näkökulmasta niin, että ne eivät tule kohtaamaan suurempia ongelmia.
 – Ainut poikkeus ja mielenkiintoinen kysymys on Helsingin kaupunkiin liittyvä tematiikka. Siitä on tiedossa aivan liian vähän asioita, jotta voisi muodostaa perustuslain näkökulmasta kantaa, hän toteaa.
 Kritiikkiä on annettu muun muassa siitä, voiko Helsingin kaupunki yksin toimia itsehallintoalueena, joka järjestää palvelut.
 Selvityshenkilö Nenosen mukaan perustuslakiasiantuntijalta on selvitystyön yhteydessä saatu vastaus, että näin voidaan toimia sillä edellytyksellä, että sote erotetaan muusta kunnanhallinnosta kirjanpidollisesti.
 Ylen sosiaali- ja terveysasioiden erikoistoimittaja  Tiina Merikanto  esitti  analyysissaan  näkemyksen, että nyt on käsillä perustuslaillisuuden arvioinnin näkökulmasta aivan uusia kysymyksiä ja niihin on suhtauduttava uusina kysymyksinä.
 – Täydentäisin Merikantoa siinä, että meillä on koko joukko perustuslakivaliokunnan jo aiempien sote-uudistusten yhteydessä tunnistamia perustuslain kannalta relevantteja kysymyksiä, jotka kaikki on otettava asianmukaisesti huomioon ja tässä vaiheessa tiedämme niiden huomioon ottamisesta kovin vähän, Rautiainen lisää.
 Miten kansalaisten yhdenvertaisuus toteutuu?
 Tutkija Tynkkynen näkisi yhdenvertaisuuden vuoksi erillisratkaisuja mielellään myös muualla Suomessa.
 – Suomi on laaja maa, ja meillä on hyvin erilaisia haasteita eri puolilla maata. Näkisin, että Uudenmaan tyyppiset erillisratkaisut olisivat suotavia myös muualla maassa, sillä esimerkiksi harvaan asutuilla alueilla on omat haasteensa, hän sanoo.
 Rautianen puolestaan on huolestunut erityisryhmistä, esimerkiksi koko maan ruotsinkielisten vammaispalveluiden järjestämisestä, itsemääräämisoikeuden toteutumisesta sekä valvonnasta.
 – Kaikki tieto on vielä sen verran ohutta, että oikeastaan ei vielä tiedä, mistä oikeastaan tällä kertaa keskustellaan sote-uudistuksessa, ja mikä on se kokonaisuus, joka tulee ja tuodaan perustuslaillisuuden arvioinnin kohteeksi, Rautiainen toteaa.
 Onko mitään käsitystä siitä, miten sotemallin rahoitus järjestetään?
 Uuden sote-mallin rahoitus on edelleen auki. Selvityksessä keskityttiin hallintomalliin ja rahoitus on tarkoitus ratkaista vuodenvaihteen jälkeen koko maan osalta.
 – Raporttiin kirjattiin, että Uudellamaalla hyväksytään, ettei täällä ole poikkeavaa rahoitusratkaisua. Toisaalta raportissa todetaan vahvasti, että tässä uudistuksessa pitää turvata kasvualueiden rahoitus. Mitä se sitten jatkossa tarkoittaa, se jää poliittisen päätöksenteon harkintaan, Nenonen toteaa.
 Lue myös:
 Pysyykö sote-kone tällä kertaa ilmassa? Jälleen pöydässä on ehdotus, jonka perustuslaillisuutta ei tiedetä
 Uudellemaalle esitetty sote-ratkaisu herättää tyytyväistä hyrinää
 Uudenmaan soteratkaisu julki – ministeri Kiuru: Malli huomioi alueen erityispiirteet
 Kansliapäällikkö Varhila: Uudenmaan sote-erillisratkaisu etenemässä – uudistus toisi viisi sote-itsehallintoaluetta

Analyysi: Yhden sortin sote-soppa tämäkin, ministeriö pyysi kielenhuoltajien apua nimisotkuun – maakunta ei voi olla monen alueen nimi
 Analyysi:  Ministeriöt kiistelevät ja taas on kiire – vääntö pääkaupunkiseudun erityiskohtelusta aloittaa soten uuden tuotantokauden tänään

"Potilaan kannalta en osaa nähdä hyötyjä" – Mitä sanoo perustuslaki ja neljä muuta kysymystä uudesta Uudenmaan sotesta